Kanak-kanak disyor tidak dibawa ke lokasi sesak
Oleh SITI A'ISYAH SUKAIMI

30 Mei 2021, 8:03 pm
PUTRAJAYA – Kementerian Kesihatan (KKM) mengesyorkan supaya golongan kanak-kanak tidak dibawa ke tempat awam terutamanya lokasi sesak seperti pusat beli-belah dan sebagainya.
Ketua Pengarah Kesihatan, Tan Sri Dr. Noor Hisham Abdullah berkata, pihaknya mendapati kes jangkitan yang melibatkan golongan kanak-kanak dan remaja semakin meningkat.
“Ada kemungkinan ketika kerajaan buka sektor pendidikan, jangkitan bertambah melibatkan remaja dan kanak-kanak namun sekarang sektor ini sudah ditutup.
“Justeru apa yang penting kita syorkan kanak-kanak tidak dibawa ke tempat awam, pusat beli-belah dan sebagainya. Melalui pelaksanaan Perintah Kawalan Pergerakan 3.0 yang ketat, kita boleh pastikan kanak-kanak duduk di rumah,” katanya dalam sidang akhbar di sini hari ini.
Dalam masa sama, beliau berkata, ujian saringan Covid-19 bagi pergerakan sektor ekonomi hanya akan dijalankan sekiranya penilaian risiko menunjukkan individu yang merentas negeri itu adalah pembawa atau terdedah kes positif.
“Setakat ini kita mungkin tidak dapat melaksanakan sepenuhnya. Bagaimanapun, tiada pergerakan rentas negeri dan daerah jadi, sekurang-kurangnya kita boleh mengurangkan (pergerakan).

“Hanya sektor perlu sahaja dibenarkan dan jika mereka yang merentas negeri itu berisiko tinggi, kita pasti akan menjalankan ujian saringan terhadapnya,” ujarnya. – K! ONLINE


Ayu Raudhah selamat timang anak kelima
Oleh MOHAMMAD SHAHEMY AZMI

30 Mei 2021, 7:40 pm
PETALING JAYA – Pelakon Ayu Raudhah dilaporkan selamat melahirkan anak kelima iaitu bayi lelaki semalam.
Berita gembira tersebut dikongsikan sendiri suaminya yang juga pemain bola sepak Negeri Sembilan, Zaquan Adha dalam InstaStory miliknya.
Dalam perkongsian berkenaan, Zaquan memberitahu isteri dan anaknya berada dalam keadaan baik serta mengucapkan terima kasih kepada yang mendoakan kesejahteraan mereka.
“Alhamdulillah terima kasih atas doa dan ucapan kalian. Ibu dan bayi lelaki sihat dan selamat,” tulis Zaquan.
Menerusi hantaran sama, Zaquan turut berkongsi foto tangan anak kelimanya itu tanpa mendedahkan wajahnya.
Untuk rekod, Ayu dan Zaquan mendirikan rumah tangga pada 21 Januari 2011 dan dikurniakan empat orang cahaya mata iaitu Muhammad Aisy Qaiser, 8, Muhammad Aisy Aryann, 7, Laura Zuleykha, 4, dan Muhammad Aisy Khaliq, 2. – K! ONLINE


Senarai aktiviti ekonomi dibuka ketika ‘total lockdown’
Oleh KOSMO!

30 Mei 2021, 7:57 pm
PETALING JAYA – Susulan pelaksanaan Perintah Kawalan Pergerakan (PKP) yang diumumkan hari ini, semua aktiviti ekonomi dan sosial adalah tidak dibenarkan kecuali bagi 17 senarai perkhidmatan perlu seperti berikut:

Makanan dan minuman termasuk untuk haiwan
Penjagaan kesihatan dan perubatan termasuk penokok diet, penjagaan dan klinik haiwan serta perkhidmatan veterinar
Air
Tenaga
Keselamatan (security and safety), pertahanan, kecemasan, kebajikan dan bantuan kemanusiaan
Pengurusan sisa pepejal dan pembersihan awam dan pembetungan
Pengangkutan melalui darat, air atau udara
Perkhidmatan dan pengusahaan pelabuhan, limbungan dan lapangan terbang, termasuk pemunggahan, pengangkutan laiter, pengendalian kargo dan pemaliman, dan penyimpanan atau pemukalan komoditi
Komunikasi termasuk media, telekomunikasi dan internet, pos dan kurier serta penyiaran (bagi tujuan penyampaian maklumat, berita dan seumpamanya sahaja)
Perbankan, insuran, takaful dan pasaran modal
Kredit komuniti (pajak gadai dan Ar-rahnu)
E-dagang dan teknologi maklumat
Pengeluaran, penyulingan, penyimpanan, pembekalan serta pengagihan bahan api dan pelincir
Hotel dan penginapan (hanya bagi tujuan kuarantin, pengasingan, pekerjaan bagi perkhidmatan perlu dan bukan tujuan pelancongan)
Pembinaan, penyelenggaraan dan pembaikan kritikal
Perkhidmatan perhutanan (terhad kepada penguatkuasaan) dan hidupan liar
Logistik yang terhad kepada penyampaian perkhidmatan perlu.

Dengan pelaksanaan PKP ini juga, semua sektor perkilangan juga tidak dibenarkan kecuali perkhidmatan mengikut sektor seperti berikut:
Pembuatan

Aeroangkasa (komponen dan selenggara, baiki and overhaul – MRO)
Makanan dan minuman
Bahan pembungkusan dan percetakan hanya berkaitan bahan makanan dan kesihatan
Barang-barang dan penjagaan diri, dan bahan pencuci
Keluaran penjagaan kesihatan dan perubatan termasuk penokok diet
Barang penjagaan diri, peralatan perlindungan diri (PPE) termasuk sarung tangan getah dan peralatan keselamatan kebakaran
Komponen bagi peranti perubatan
Elektrikal dan Elektronik (kepentingan rantaian ekonomi global)
Minyak dan gas (Oil and Gas) termasuk petrokimia dan produk petrokimia
Mesin dan peralatan hanya berkaitan kesihatan dan makanan sahaja
Tekstil untuk pengeluaran PPE sahaja
Pengeluaran, penyulingan, penyimpanan, pembekalan dan pengagihan bahan api dan pelincir

Pertanian, Perikanan, Penternakan, Perladangan dan Komoditi

Pertanian, perikanan dan penternakan serta rantaiannya (contohnya kedai yang menjual baja dan racun serta kilang memproses buah sawit adalah dibenarkan untuk beroperasi)
Perladangan dan komoditi serta rantaiannya (kelapa sawit, getah, lada dan koko)

Pembinaan

Kerja-kerja penyelenggaraan dan pembaikan kritikal
Kerja-kerja pembinaan infrastruktur awam yang utama
Kerja kerja pembinaan bangunan yang menyediakan penginapan pekerja yang lengkap ditapak bina atau pekerja yang ditempatkan di Kuarters Pekerja Berpusat (CLQ).


Lelaki dikompaun buat kenduri lepas majlis akad nikah
Oleh NUR ANATI JUHARI

30 Mei 2021, 8:11 pm
KUALA NERANG – Seorang lelaki berusia lingkungan 50-an dikompaun RM4,000 kerana mengadakan kenduri selepas majlis akad nikah di sebuah rumah di Felda Lubuk Merbau dekat sini hari ini.
Ketua Polis Daerah Padang Terap, Deputi Superintendan Mulkiaman Manzar berkata, pemeriksaan ke atas rumah keluarga pengantin perempuan tersebut dilakukan pasukan pemantau Covid-19 Ibu Pejabat Polis Daerah Padang Terap kira-kira pukul 2 petang ini.
“Hasil pemeriksaan mendapati tuan rumah berkenaan mengadakan kenduri selepas majlis akad nikah yang dihadiri 15 tetamu.
“Tindakan lelaki terbabit mengadakan kenduri melanggar prosedur operasi standard (SOP) Perintah Kawalan Pergerakan (PKP),” katanya di sini hari ini.
Katanya, kompaun sebanyak RM4,000 dikenakan kepada tuan rumah mengikut Seksyen 22(b) Akta Pengawalan Penyakit Berjangkit 1988 dan Perkara 15 Peraturan Pencegahan Dan Penyakit Berjangkit 2021. – K! ONLINE


Dua lelaki palsu dokumen rentas negeri dari KL ke Kelantan
Oleh ABDUL RASHID ABDUL RAHMAN

30 Mei 2021, 6:56 pm
BENTONG – Peningkatan kes yang mendadak dan pelaksanaan Perintah Kawalan Pergerakan (PKP) bagaikan tidak dipeduli oleh dua lelaki yang masih berdegil cuba merentas negeri tanpa kebenaran daripada Kuala Lumpur ke Kelantan.
Padah tindakan nekad dua lelaki tempatan itu menyebabkan mereka dikenakan kompaun masing-masing sebanyak RM4,000 dan serta ditahan di Ibu Pejabat polis Daerah (IPD) Bentong.
Ketua Polis Daerah Bentong, Superintendan Zaiham Mohd. Kahar berkata, kedua-dua lelaki berumur 25 dan 34 tahun yang menaiki sebuah kereta itu ditahan dalam pemeriksaan di Sekatan Jalan Raya (SJR) Plaza Tol Bentong menghala ke Kuantan kira-kira pukul 6.30 petang semalam.
“Ketika diperiksa dokumen perjalanan rentas negeri kedua-dua lelaki terbabit, pihak polis mendapati borang tersebut agak meragukan dan disyaki telah dipalsukan oleh kedua-dua lelaki berkenaan.
“Hasil siasatan awal mendapati cop dan tandangan ketua polis balai yang telah meluluskan permit tersebut disyaki dipalsukan dan semakan di balai terbabit mendapati nombor siri rentas negeri tidak wujud,”katanya di sini, hari ini.
Sementara itu beliau berkata, pihak polis akan terus melakukan pemantauan dan pemeriksaan yang teliti seterusnya mengambil tindakan tegas terhadap mana-mana individu yang memalsukan dokumen rentas negeri.

Ujarnya, pada tahun ini sahaja seramai tujuh individu telah ditahan kerana didapati memalsukan dokumen rentas negeri dalam pemeriksaan di SJR Tol Bentong arah ke Kuantan. – K! ONLINE


Isu pertikai sistem Raja Berperlembagaan, ibu Neelofa buat laporan polis
30 Mei 2021, 7:12 pm
PETALING JAYA – Satu laporan polis telah dibuat ibu selebriti Neelofa, Noor Kartini selepas hantaran InstaStorynya yang menyentuh sensitiviti sistem Raja Berpelembagaan di Malaysia tular dalam laman sosial hari ini.
Hantaran berkenaan memaparkan Noor Kartini mempertikaikan sistem tersebut dan meminta Yang di-Pertuan Agong untuk membubarkan Proklamasi Darurat yang diisytiharkan pada 12 Januari lalu berkuat kuasa sehingga 1 Ogos depan.
“Kalau prihatin, suruhlah Agong (Yang di-Pertuan Agong) batalkan darurat! Cakap je lebih!” tulisnya.
Susulan penularan perkara berkenaan, usahawan itu kemudian tampil dengan kenyataan menjelaskan bahawa apa yang berlaku adalah disebabkan kecuaian seorang pekerjanya yang mempunyai akses mengendalikan akaun Instagramnya.
“Saya ingin jelaskan, perkara tersebut berlaku atas kecuaian salah seorang pekerja yang mempunyai akses kepada media sosial (Instagram) saya.
“Dia yang merupakan pengurus media sosial di Noor Khan International Sdn. Bhd. secara tidak sengaja telah memuat naik InstaStory tanpa sedar menggunakan akaun saya (@noorkartini),” katanya.

Berikutan itu, Noor Kartini telah membuat laporan polis di Balai Polis Taman Tun Dr. Ismail berhubung perkara tersebut dan akan memberikan kerjasama penuh untuk sebarang siasatan kelak.
“Kepada Istana Negeri Johor terutamanya DYMM Tuanku Sultan Johor dan seluruh ahli keluarga diraja, patik merafak sembah memohon maaf atas kecuaian yang terjadi,” katanya lagi. – K! ONLINE


Jenazah Harussani selamat dikebumikan
Oleh ZAKI SALLEH

30 Mei 2021, 7:08 pm
IPOH – Cuaca mendung dan suasana muram mengiringi pengebumian Mufti Perak, Allahyarham Tan Sri Harussani Zakaria di Tanah Perkuburan Islam Kampung Rapat Jaya di sini petang ini.
Jenazah Allahyarham yang tiba pada pukul 6.05 petang menaiki van jenazah turut diiringi tiga kenderaan petugas Jabatan Kesihatan negeri bersama 10 anggota lengkap mengenakan sut PPE.
Laluan masuk ke kawasan perkuburan dengan kawalan ketat polis menyaksikan hanya beberapa ahli keluarga terdekat Allahyarham yang dibenarkan berada di kawasan perkuburan.
Manakala lebih 30 petugas media pula hanya dibenarkan berada di kawasan perumahan berdekatan pada jarak 20 meter bagi mematuhi SOP penjarakan fizikal dan jenazah selamat dikebumikan pada pukul 6.20 petang.
Terdahulu kenderaan yang membawa jenazah Mufti Perak keluar dari Jabatan Forensik Hospital Raja Permaisuri Bainun (HRPB) pada pukul 5.55 petang menuju Tanah Perkuburan Islam Kampung Melayu Sungai Rapat Ipoh untuk urusan pengkebumian. – K! ONLINE


Dua ceti haram diberkas
Oleh NUR ALINA HASSAN

30 Mei 2021, 6:19 pm
BATU PAHAT – Polis menahan dua lelaki tempatan dipercayai terlibat dalam kegiatan pinjaman wang tanpa lesen atau ah long yang aktif di sekitar daerah ini dan Kluang.
Ketua Polis Daerah Batu Pahat, Asisten Komisioner Ismail Dollah berkata, kedua-dua suspek dipercayai terbabit dalam melakukan perbuatan khianat dengan membaling bom petrol serta menyimbah cat merah di rumah kedai atau kediaman mangsa.
“Susulan sembilan laporan diterima berkaitan peras ugut yang membabitkan perbuatan khianat oleh ah long, dua lelaki berjaya ditahan dalam serbuan berasingan di sekitar Bakri, Muar. Suspek pertama berusia 37 tahun di sebuah kediaman pada 27 Mei.
“Dalam serbuan itu, polis turut merampas beberapa peralatan dipercayai digunakan untuk kegiatan tersebut iaitu satu tin cat berwarna merah serta pakaian digunakan suspek semasa kejadian,” katanya dalam kenyataan, hari ini.
Menurut beliau, semakan lanjut mendapati suspek mempunyai tujuh rekod lampau berkaitan dadah dan kini direman selama tiga hari.
Ismail berkata, susulan tangkapan pertama, polis kemudian berjaya mengesan seorang lagi rakan jenayahnya yang merupakan suspek utama berusia 40 tahun di kawasan Bakri, Muar, semalam. -K! ONLINE


Pusat beli-belah ditutup sepanjang ‘total lockdown’
Oleh EDDY AQMAL MOHAMED HAMIDI

30 Mei 2021, 7:07 pm
PETALING JAYA – Semua pusat membeli-belah akan ditutup sepanjang tempoh penutupan penuh sektor sosial dan ekonomi atau ‘total lockdown’ Fasa Pertama yang akan dikuatkuasakan bermula Selasa ini.
Menteri Kanan (Keselamatan), Datuk Seri Ismail Sabri Yaakob berkata, penutupan tersebut bagaimanapun tidak akan melibatkan beberapa premis yang mempunyai seksyen barangan keperluan harian.
“Hanya premis, pasar raya, pasar raya besar yang mempunyai seksyen makanan dan minuman, keperluan asas, farmasi, penjagaan diri, kedai serbaneka, pasar mini dan restoran untuk belian bungkus dan penghantaran ke rumah akan dibenarkan beroperasi.
“Turut dibenarkan beroperasi adalah dobi termasuk dobi layan diri, kedai penjagaan dan makanan haiwan, kedai cermin mata dan barangan optik serta kedai perkakasan (hardware),”katanya pada satu sidang akhbar bersama Ketua Pengarah Kesihatan, Tan Sri Noor Hisham Abdullah hari ini.
Tambah Ismail Sabri, premis yang turut dibenarkan untuk beroperasi adalah bengkel kenderaan, penyelenggaraan dan alat ganti serta E-dagang melibatkan semua kategori produk serta pemborongan dan pengedaran melibatkan perkhidmatan perlu sahaja.
“Kesemua sektor perniagaan ini akan dibenarkan beroperasi sepanjang tempoh total lockdown dikuatkuasakan dari pukul 8 pagi sehingga 8 malam sahaja,” jelas beliau.

Terdahulu, kerajaan pada 28 Mei lalu mengumumkan total lockdown Fasa Pertama di seluruh negara selama 14 hari, bermula Selasa ini hingga 14 Jun depan.
Pejabat Perdana Menteri menerusi satu kenyataan berkata, sepanjang total lockdown itu berkuat kuasa, semua sektor tidak dibenarkan beroperasi kecuali sektor ekonomi dan perkhidmatan perlu yang akan disenaraikan oleh MKN. -K! ONLINE


Hospital mohon kontena jenazah
Oleh MOHD. RIFAAT ABD. HAMID

30 Mei 2021, 6:27 pm
JITRA – Kerajaan negeri menerima permohonan daripada Hospital Sultanah Bahiyah (HSB) di Alor Setar dekat sini untuk menyediakan dua buah kontena khas sebagai tempat tambahan penyimpanan jenazah pesakit Covid-19.
Pengerusi Jawatankuasa Pembangunan Wanita, Keluarga dan Masyarakat serta Kebajikan negeri, Halimaton Shaadiah Saad berkata, penyediaan kontena tersebut adalah sebagai persediaan awal memandangkan jumlah kematian akibat pandemik itu semakin meningkat.
“Sekarang ini kita masih guna bilik mayat dan permohonan untuk kontena itu adalah sebagai persediaan bagi menghadapi sebarang kemungkinan apatah lagi kes kematian semakin meningkat.
“Insya-Allah esok saya akan maklumkan tentang permohonan itu di mesyuarat khas Exco berkaitan Covid-19 dan pelaksanaan total lockdown secara dalam talian,” katanya ketika ditemui pada majlis penyerahan sumbangan katil hospital oleh syarikat SG Energy Sdn. Bhd. di Hospital Jitra di sini hari ini.
SG Energy Sdn. Bhd. menyumbangkan sebanyak 26 katil termasuk bantal yang keseluruhannya bernilai RM60,000 untuk kelengkapan pesakit di hospital tersebut. – K! ONLINE


Premis haram kitar semula diserbu
Oleh NORHAYATI YAHAYA

30 Mei 2021, 6:37 pm
KLANG – Kegiatan sebuah premis aktiviti kitar semula buangan terjadual beroperasi secara haram terbongkar apabila diserbu di kawasan Perindustrian Perdana di sini, semalam.
Serbuan dilakukan pukul 10 malam hasil intipan selama seminggu oleh Jabatan Alam Sekitar (JAS) Selangor itu turut menahan seorang lelaki berusia 40 tahun yang bertugas sebagai penyelia.
Pengarahnya, Nor Aziah Jaafar berkata, semakan mendapati premis yang beroperasi sejak Disember 2019 itu menjalankan kerja kitar semula barangan dawai tembaga yang dikategorikan sebagai SW 422 iaitu campuran buangan terjadual dan buangan tidak terjadual.
Katanya, semasa serbuan didapati pekerja di premis terbabit sedang membuat pengasingan kuprum melalui kaedah ayakan ( penggredan) dan pengeringan.
“Siasatan lanjut di lokasi tujuh juga mendapati dawai tembaga terbabit diimport dari luar negara berdasarkan penemuan tujuh buah kontena di kawasan berkenaan.
“Kita turut merampas barangan kelengkapan iaitu 16 mesin penghancur, mesin penyagak (10) dan empat buah mesin pengering,” katanya ketika dihubungi Kosmo! di sini hari ini. – K! ONLINE


PM ucap takziah pada keluarga Mufti Perak
Oleh NUR HUDA MUSA

30 Mei 2021, 7:14 pm
PETALING JAYA- Perdana Menteri, Tan Sri Muhyiddin Yassin dan keluarga menzahirkan rasa dukacita atas pemergian tokoh agama, Tan Sri Dr. Harussani Zakaria yang meninggal dunia hari ini.
Muhyiddin menerusi Facebooknya memaklumkan, pemergian Allahyarham yang juga Mufti Perak itu merupakan satu kehilangan kepada dunia dakwah, bukan sahaja bagi negeri Perak tetapi kepada rakyat Malaysia secara keseluruhan.
“Selain menjadi Mufti Perak, Allahyarham memang dikenali sebagai seorang pendakwah dan agamawan yang mudah didekati dan disegani oleh seluruh lapisan masyarakat.
“Jasa dan sumbangan besar Allahyarham dalam memperjuang dan mengembangkan syiar Islam adalah tidak ternilai harganya,” katanya di sini.
Beliau turut mengucapkan salam takziah kepada keluarga Allahyarham atas kehilangan orang tersayang dan berharap semoga mereka tabah menghadapi detik yang mendukacitakan itu.
“Sama-samalah kita doakan semoga roh Allahyarham yang sepanjang hidupnya mengabdikan diri untuk memperkasakan Islam ditempatkan dalam kalangan orang yang beriman dan beramal soleh,” katanya.

Terdahulu, Jabatan Mufti Negeri Perak dalam satu hantaran di Facebook memaklumkan Allahyarham meninggal dunia pada kira-kira pukul 3 petang tadi di Hospital Raja Permaisuri Bainun (HRPB), Ipoh, Perak.
Sebelum ini dilaporkan, Harussani, 82, dan isterinya, Puan Seri Ainon Abdul Ghani sedang mendapatkan rawatan di HRPB, sebelum sambutan Aidilfitri berikutan jangkitan Covid-19.
Isteri Allahyaham telah beransur pulih dan dibenarkan keluar dari hospital pada 21 Mei lepas.-K! ONLINE


Mira Filzah kecewa masih ramai degil rentas negeri
Oleh KOSMO!

30 Mei 2021, 6:17 pm
PETALING JAYA – Pelakon dan pengacara Mira Filzah, 28, menzahirkan rasa kecewa selepas ramai yang merentas negeri meskipun belum mendapat suntikan vaksin.
Bahkan, Mira atau nama sebenarnya Nur Amirah Filzah Badioezaman turut bersedih dengan jumlah kematian harian akibat Covid-19 yang meningkat setiap hari.
Pelakon yang terkenal menerusi drama Bidadari Kiriman Tuhan itu juga turut berkongsi berita gembira apabila dia berjaya mendapat suntikan dos pertama vaksin jenis AsteraZeneca semalam.
Perkongsian tersebut ditulis Mira menerusi InstaStorynya semalam.
“Sudah divaksin. Alhamdulillah semua berjalan lancar pagi tadi (semalam) untuk dos pertama AsteraZeneca.
“Namun selepas tengok harian, rasa down (murung). Kecewa kerana ramai lagi yang belum dapat vaksin tetapi masih ada yang berani merentas negeri,” katanya dalam InstaStory semalam.
Dalam pada itu, pengacara Nona itu turut memahami kesulitan orang ramai untuk mendapatkan slot suntikan vaksin yang berlaku baru-baru ini.

“Saya tahu sesetengah daripada anda sudah berusaha sebaik mungkin untuk mendaftar dapatkan vaksin AsteraZeneca tempoh hari tetapi tidak berjaya.
“Sabarlah semua, akan ada lebih banyak vaksin yang akan tiba tidak lama lagi,” tuturnya.
Isteri kepada arkitek, Wan Emir Astar itu juga menasihatkan agar rakyat Malaysi kekal berada di rumah bagi membantu memutuskan rantaian jangkitan Covid-19 yang semakin meningkat ketika ini.
“Tetapi sementara itu, tolong kekal berada di rumah. Sama-sama kita kurangkan bilangan kematian dan jumlah kes harian.
“Marilah kita lakukan ini untuk keluarga dan masa depan,” katanya lagi.
Semalam, Malaysia merekodkan jumlah jangkitan positifi harian tertinggi iaitu 9,020 kes.
Malah, jumlah kematian pula 98 iaitu jumlah yang paling tinggi sejak virus maut tersebut melanda negara. – K! ONLINE


Perhilitan tangkap tiga ekor gajah sesat
Oleh KOSMO!

30 Mei 2021, 6:24 pm
KLUANG – Jabatan Perlindungan Hidupan Liar dan Taman Negara (Perhilitan) Johor berjaya menangkap tiga ekor gajah liar di Batu 43 Kampung Pinggir, Simpang Renggam di sini hari ini.
Pengarah Perhilitan Johor, Salman Saaban berkata, lapan anggota unit tangkapan gajah terlibat dalam operasi tersebut.
“Kumpulan gajah berkenaan dilihat berada di dalam kebun berhampiran dengan Hentian Sebelah Simpang Renggam.
“Tiga ekor gajah ini merupakan sebahagian daripada kumpulan gajah Tenggara yang tersesat sejak seminggu yang lepas.
“Kawasan konflik gajah di sekitar Kampung Sri Timur, Felda Kahang Barat/Timur, Taman Sri Impian, Mardi Kluang, Ladang Sungai Kahang, Ladang Ulu Remis, Ladang Renggam, Felda Layang-layang, Kampung Bukit Nyamuk, Kampung Bukit Kenangan dan kawasan sekitarnya,” katanya ketika dihubungi hari ini.
Menurut Salman, Perhilitan Johor akan menjalankan pemantauan ke atas gajah-gajah tersebut sehingga dipindahkan ke habitat baru. -K! ONLINE


Polis siasat video tular wanita mengaku tidak solat
Oleh ROHANA MOHD. NAWI

30 Mei 2021, 5:08 pm
KOTA BHARU – Polis sedang menyiasat kenyataan seorang wanita pengasas produk kecantikan mendakwa tidak menunaikan solat di dalam sebuah videonya yang kini tular di Facebook sejak semalam.
Ketua Polis Daerah Kota Bharu, Asisten Komisioner Abdul Rahim Daud, laporan mengenai kes itu dibuat oleh seorang lelaki yang berusia 52 tahun selepas melihat video itu di dalam kumpulan WhatsApp kira-kira pukul 8 malam tadi.
Beliau berkata, lelaki terbabit membuat laporan kira-kira pukul 10.25 pagi tadi bertujuan supaya pihak polis menjalankan siasatan terhadap wanita yang berusia 30-an itu.
“Di dalam video berdurasi 32 saat itu, wanita berkenaan mendakwa dia tidak suka menunaikan solat dan semua orang tidak solat pada tahun ini.
“Tindakan suspek itu dianggap mempersendakan dan mempermainkan agama Islam yang boleh menimbulkan kemarahan dalam kalangan masyarakat,” katanya ketika dihubungi Kosmo! di sini hari ini.
Abdul Rahim berkata, sebaik menerima laporan, pihak polis menjalankan siasatan terhadap video wanita itu yang turut mempersendakan tentang solat dan bacaan surah Yasin.

Katanya, kes disiasat mengikut Seksyen 505(b) Kanun Keseksaan dan Seksyen 233 Akta Komunikasi dan Multimedia 1998. – K! ONLINE


PPIK gesa wanita mengaku tidak solat dikenakan tindakan
Oleh ROSALWANI CHE SOH

30 Mei 2021, 6:04 pm
KOTA BHARU – Persatuan Pengguna Islam Kelantan (PPIK) menggesa Jabatan Hal Ehwal Agama Islam Kelantan (Jaheaik) mengambil tindakan tegas terhadap seorang wanita yang secara terbuka mempersenda agama Islam dalam satu video yang tular ketika ini.
Yang Dipertua PPIK, Datuk Seri Dr. Mohd. Fared Abdul Ghani berkata, sebagai rakyat Malaysia dan Kelantan khususnya yang beragama Islam, pihaknya membantah serta sekeras-kerasnya tindakan penghinaan terhadap agama Islam dilakukan oleh usahawan itu.
“Saya harap polis dan Jaheaik dapat mengambil tindakan segera dan sewajarnya terhadap wanita itu. Ia demi kesucian dan keharmonian agama Islam di negara ini.
“Kami berharap tindakan yang bakal dikenakan terhadap wanita itu dapat memberi pengajaran kepada orang awam agar tidak sewenang-wenangnya mengeluarkan kenyataan menghina agama Islam,” katanya ketika dihubungi Kosmo! hari ini.
Terdahulu, tular sebuah video usahawan kosmetik wanita berdurasi 57 saat yang mempersendakan agama Islam dengan menyatakan dia tidak suka solat dan tidak tahu surah Yasin. – K! ONLINE


Dua beradik ditahan edar heroin
Oleh NUR SYAZWANA MANSOR

30 Mei 2021, 4:07 pm
SUNGAI PETANI – Dua beradik lelaki ditahan bersama kira-kira 4.5 kilogram (kg) dadah jenis heroin dianggarkan bernilai RM50,000 selepas menyerbu sebuah rumah di Taman Keladi di sini semalam.
Dua suspek warga tempatan berusia 44 dah 47 tahun itu ditahan sepasukan polis Bahagian Siasatan Jenayah Narkotik Ibu Pejabat Polis Daerah (IPD) Kuala Muda kira-kira pada pukul 12 tengah hari.
Ketua Polis Daerah Kuala Muda, Asisten Komisioner Adzli Abu Shah berkata, serbuan menemui 29 paket plastik lutsinar pelbagai saiz mengandungi kira-kira 4.5 kg dadah jenis heroin.
“Siasatan awal mendapati kedua-dua suspek dipercayai aktif mengedar dadah sejak sebulan lalu dan berperanan sebagai penyimpan bekalan dadah dalam kuantiti yang banyak sebelum diserahkan kepada pengedar kecil.
“Dadah yang dirampas dipercayai untuk diedarkan di kawasan Sungai Petani,” katanya dalam satu kenyataan di sini hari ini.
Kata beliau, kesemua heroin yang dirampas boleh digunakan sehingga 11,100 orang penagih dadah.

Tambahnya, hasil siasatan awal mendapati kedua-dua suspek merupakan penagih tegar heroin dan mempunyai rekod jenayah lampau berkaitan jenayah dan narkotik. – K! ONLINE


Agong, Raja Permaisuri zahir ucapan takziah buat keluarga Mufti Perak
Oleh MOHD RIDZAUDDIN ROSLAN

30 Mei 2021, 4:56 pm
PETALING JAYA- Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah menzahirkan ucapan takziah kepada seluruh keluarga Mufti Perak atas pemergiaan beliau petang tadi.
Istana Negara dalam satu kenyataan berkata, Seri Paduka Baginda berdua menzahirkan rasa dukacita dengan pemergiaan Tan Sri Dr. Harussani Zakaria dan berharap seluruh keluarga tabah menghadapi ujian itu.
“Seri Paduka Baginda berdua menyanjung tinggi dan menghargai khidmat bakti serta jasa Allahyarham kepada masyarakat selain sumbangannya dalam pembangunan ummah.
“Seri Paduka Baginda berdua mendoakan agar roh Allahyarham dicucuri rahmat dan ditempatkan bersama para solihin,” katanya di sini tadi.
Berita berkaitan: Harussani meninggal dunia akibat Covid-19
Sebelum ini, Allahyarham disahkan positif Covid-19 pada minggu lalu sebelum meninggal dunia petang tadi. – K! ONLINE


Roti Gardenia laris di Gua Musang
Oleh AIMUNI TUAN LAH

30 Mei 2021, 4:25 pm
GUA MUSANG – Penjualan roti Gardenia dilihat laris dan sukar didapati di kedai serta pasar raya di daerah ini sejak petang semalam menjelang Perintah Kawalan Pergerakan (PKP) penuh seluruh negara bermula 1 Jun.
Tinjauan Kosmo! di sebuah pasar raya di bandar Gua Musang mendapati, rak yang menempatkan Roti Putih Gardenia Original Classic keluaran Gardenia Bakeries (KL) Sdn. Bhd. itu habis dibeli pelanggan.
Seorang pelanggan, Nur Yusra Rustam, 29, berkata, sejak petang semalam dia sukar mendapatkan bekalan roti putih itu.
Katanya, dia juga telah mencari di kedai runcit lain, namun tetap kehabisan bekalan.
“Kebiasaannya, bekalan roti putih itu sentiasa penuh di atas rak di kedai runcit atau pasar raya dan kini sudah habis licin.
“Kemungkinan lori yang membawa roti masih sedang dalam perjalanan untuk bawa bekalan baharu ke sini,” katanya ketika ditemui Kosmo! di sini hari ini.

Sementara itu, seorang lagi pelanggan, Ahmad Zaidi Abdul Rahman, 35, berkata, dia juga tercari-cari bekalan roti putih itu membuat roti sandwic telur.
Dia yang merupakan seorang peniaga roti sandwic di rumahnya ini terpaksa menukar roti keluaran lain hari ini.
“Rasa roti putih Gardenia yang lembut dan sedap. Ia berbeza daripada roti keluaran jenama lain menjadi pilihan saya sejak dahulu lagi.
“Saya berharap semoga lori roti Gardenia yang dalam perjalanan cepat-cepat menghantar bekalan baharu,” katanya. – K! ONLINE


Kontak rapat, serumah pesakit Covid-19 perlu pakai gelang pink
Oleh MUHAMMAD AYMAN GHAFFA

30 Mei 2021, 4:19 pm
KOTA BHARU – Jabatan Kesihatan Negeri Kelantan (JKNK) menetapkan bahawa semua kontak rapat yang tinggal serumah dengan pesakit Covid-19 di negeri ini perlu memakai gelang pink selama 14 hari.
Pengarahnya, Datuk Dr. Zaini Hussin berkata, pemakaian gelang pink itu bermula dari tempoh tarikh akhir pendedahan kepada kes sah.
Katanya, perkara itu diputuskan menerusi Mesyuarat Jawatankuasa Pengurusan Bencana Negeri Kelantan semalam dalam usaha melandaikan keluk Covid-19 di negeri negeri ini ekoran peningkatan kes yang mendadak sejak kebelakangan ini.
“Pemakaian gelang ini akan dilakukan segera tanpa menunggu pengambilan sampel Covid-19 selaras dengan Seksyen 15(A), Ordinan Darurat (Pencegahan dan Pengawalan Penyakit Berjangkit Pindaan 2021).
“Ia bertujuan untuk menyekat segera pergerakan individu setelah mereka dikenalpasti sebagai kontak rapat kes sah,” katanya dalam satu kenyataan di sini hari ini.
Menurut Zaini, pemotongan gelang pink itu akan dilakukan pada hari ke-14 dari tempoh akhir pendedahan kepada kes sah.

Katanya, rakyat Kelantan dinasihatkan supaya sentiasa mematuhi prosedur operasi standard yang telah ditetapkan oleh kerajaan dan memantau status kesihatan diri.
“Sila dapatkan rawatan segera sekiranya bergejala dan terus berada di rumah jika tiada urusan penting di luar,” tambahnya. – K! ONLINE


Kerajaan umum sektor dibenarkan semasa ‘total lockdown’
Oleh EDDY AQMAL MOHAMED HAMIDI

30 Mei 2021, 5:42 pm
PETALING JAYA – Kerajaan hari ini mengumumkan sektor-sektor yang dibenarkan beroperasi sepanjang penutupan penuh sektor sosial dan ekonomi atau ‘total lockdown’ Fasa Pertama akan dikuatkuasakan bermula Selasa ini.
Menteri Kanan (Keselamatan), Datuk Seri Ismail Sabri Yaakob berkata, hanya beberapa sektor ekonomi dan sosial sahaja yang akan dibenarkan untuk terus beroperasi manakala yang tidak dinyatakan akan diarahkan tutup sepanjang pelaksanaan tersebut.
“Antara sektor yang dibenarkan untuk terus beroperasi adalah perkhidmatan makanan dan minuman termasuk untuk haiwan, penjagaan kesihatan dan perubatan termasuk pakar veterinar, air, tenaga, keselamatan, pengurusan sisa pepejal, pembersihan awam dan pembetungan.
“Turut dibenarkan pengangkutan darat, air dan udara, perkhidmatan dan pengusahaan pelabuhan, limbungan dan lapangan terbang juga sektor komunikasi seperti internet, pos, kurier dan penyiaran bagi tujuan penyampaian berita dan seumpamanya sahaja,” katanya dalam sidang akhbar bersama Ketua Pengarah Kesihatan, Tan Sri Noor Hisham Abdullah hari ini.
Tambah beliau, kerajaan akan turut membenarkan sektor seperti perbankan,insuran, takaful dan pasaran modal, kredit komuniti, e-dagang dan teknologi maklumat, serta pengeluaran, penyulingan, penyimpanan, pembekalan serta pengagihan bahan api dan pelincir.
“Kebenaran beroperasi juga diberikan kepada hotel dan penginapan yang hanya bagi tujuan kuarantin, pengasingan, pekerjaan bagi perkhidmatan perlu dan bukan tujuan pelancongan, pembinaan, penyelenggaraan dan pembaikan kritikal.

“Kerajaan juga akan membenarkan perkhidmatan perhutanan terhad kepada penguatkuasaan dan hidupan liar serta logistik yang terhad kepada penyampaian perkhidmatan perlu sahaja untuk terus beroperasi,” ujar beliau.
Tambah Ismail Sabri, kesemua sektor berkenaan bagaimanapun hanya dibenarkan beroperasi dalam tempoh mulai 8 pagi sehingga 8 malam sahaja dengan kapasiti bekerja adalah seramai 60 peratus.
Dalam pada itu, Ismail Sabri turut menjelaskan bahawa semua surat kebenaran perjalanan untuk bekerja yang dikeluarkan oleh Kementerian Perdagangan Antarabangsa dan Industri (MITI) adalah terbatal mulai 1 Jun ini.
“Permohonan baru bagi kebenaran perjalanan perlu dikemukakan kepada kementerian yang berkaitan dan Menteri Kanan Kerja Raya (Infrastruktur) Datuk Seri Fadillah Yusof akan mempengerusikan mesyuarat penyelarasan berhubung surat kebenaran pergerakan pekerja esok.
“Selepas ini juga pihak Polis Diraja Malaysia dan penguatkuasa Kementerian Sumber Manusia (KSM) akan membuat pemantauan bagi memastikan majikan mematuhi arahan kerajaan untuk membenarkan hanya 60 pekerja di pejabat pasa satu-satu masa,” tegas beliau
Terdahulu, kerajaan pada 28 Mei lalu mengumumkan total lockdown Fasa Pertama di seluruh negara selama 14 hari, bermula Selasa ini hingga 14 Jun depan.
Jelas Ismail Sabri, tidak mustahil sistem kesihatan negara akan lumpuh dalam masa terdekat sekiranya total lockdown tidak dilaksanakan.
Pejabat Perdana Menteri menerusi satu kenyataan berkata, sepanjang total lockdown itu berkuat kuasa, semua sektor tidak dibenarkan beroperasi kecuali sektor ekonomi dan perkhidmatan perlu yang akan disenaraikan oleh MKN.- K! ONLINE


Tiada perjalanan rentas negeri untuk pasangan PJJ
Oleh EDDY AQMAL MOHAMED HAMIDI

30 Mei 2021, 6:00 pm
PETALING JAYA – Tiada perjalanan rentas negeri bagi golongan pasangan jarak jauh (PJJ) sepanjang tempoh penutupan penuh sektor sosial dan ekonomi fasa pertama yang akan dikuatkuasakan bermula Selasa ini.
Menteri Kanan (Keselamatan), Datuk Seri Ismail Sabri Yaakob berkata, dalam tempoh itu, semua pihak harus memainkan peranan dan berkorban dalam usaha memutuskan rantaian jangkitan Covid-19.
“Ada peniaga terpaksa berkorban menutup perniagaan dalam tempoh dua minggu ini, ada juga kilang-kilang yang terpaksa ditutup kerana akur pada arahan ‘total lockdown’ yang akan dikuatkuasakan.
“Jadi untuk isu PJJ ini, mereka yang terlibat juga perlu berkorban dalam tempoh dua minggu memandangkan kerajaan telah membuat keputusan untuk tidak membenarkan perjalanan rentas negeri bagi tujuan tersebut,”katanya pada sidang akhbar bersama Ketua Pengarah Kesihatan, Tan Sri Noor Hisham Abdullah hari ini.
Kerajaan pada 28 Mei lalu mengumumkan ‘total lockdown’ fasa pertama di seluruh negara selama 14 hari bermula Selasa ini.
Pejabat Perdana Menteri menerusi satu kenyataan berkata, sepanjang ‘total lockdown’ itu berkuat kuasa, semua sektor tidak dibenarkan beroperasi kecuali sektor ekonomi dan perkhidmatan perlu yang akan disenaraikan oleh MKN. – K! ONLINE


Kelawar terbang punca pesawat berpatah balik
Oleh KOSMO!

30 Mei 2021, 5:45 pm
NEW DELHI – Sebuah pesawat terpaksa berpatah balik selepas seekor kelawar tiba- tiba muncul dan terbang di dalam kabin, lapor akhbar The Sun semalam.
Satu rakaman video menunjukkan pesawat jenis Boeing 777 milik Air India yang berlepas ke New Jersey, Amerika Syarikat berpatah balik selepas 30 minit berlepas dari lapangan terbang.
Memetik laporan majalah Business Today, kapten kapal terbang itu berpatah balik ke pangkalan asal di Delhi selepas melaporkan insiden itu kepada Pusat Kawalan Trafik Udara.
Pegawai Direktorat Jeneral Penerbangan Awam (DGCA) berkata penerbangan itu berpatah balik ke Delhi selepas beberapa kru penerbangan menyedari kelawar itu terbang berkeliara. di dalam kabin.
Sebaik mendarat, pihaknya kemudian memanggil pegawai hidupan liar untuk menangkap kelawar itu.
Pesawat itu kemudian diasapkan dan bangkai kelawar itu ditemukan di bahagian kelas penerbangan perniagaan.

Jabatan keselamatan penerbangan Air India dilaporkan akan menyiasat insiden tersebut.
Bagimanapun, laporan awal daripada pasukan kejuruteraan syarikat penerbangan itu memaklumkan bahawa pelepasan haiwan itu dalam pesawat adalah berpunca daripada pihak ketiga.
Kesemua penumpang pesawat itu kemudian ditukarkan untuk menaiki penerbangan Air India yang lain dan selamat mendarat di Newark, New Jersey, Amerika Syarikat pada pukul 11.35 pagi waktu tempatan. -Agensi


17 sektor dibenarkan beroperasi sepanjang PKP
Oleh KOSMO!

30 Mei 2021, 5:30 pm
PETALING JAYA – Sebanyak 17 sektor dibenarkan beroperasi sepanjang Perintah Kawalan Pergerakan (PKP) Penuh bermula Selasa ini manakala sektor perkilangan ditutup melainkan sebilangan sahaja. – Datuk Seri Ismail Sabri Yaakob.
Pusat beli-belah tidak dibenarkan beroperasi kecuali premis perniagaan di dalamnya berkaitan sektor yang dibenarkan. Pasaraya dan hypermarket dibenarkan beroperasi untuk seksyen makanan, minuman dan keperluan asas sahaja.
Berita lanjut menyusul kemudian.


Harussani meninggal dunia akibat Covid-19
Oleh ZAKI SALLEH

30 Mei 2021, 3:35 pm
IPOH – Mufti Perak, Tan Sri Harussani Zakaria yang dirawat kerana positif Covid-19 di Hospital Raja Permaisuri Bainun (HRPB) di sini meninggal dunia hari ini.
Perkara itu disahkan oleh Timbalan Mufti Perak, Datuk Zamri Hashim menerusi pesanan aplikasi WhatsApp kepada media.
“Betul saya sahkan. Beliau meninggal dunia pada pukul 2.45 petang tadi,” katanya.
Allahyarham yang berusia 82 tahun dan isteri, Puan Seri Ainon Abdul Ghani sebelum ini dirawat di unit rawatan rapi (ICU) Hospital Raja Permaisuri Bainun (HRPB) setelah disahkan positif Covid-19 dan mereka dikatakan dirawat sebelum sambutan Hari Raya Aidilfitri.
Sebelum itu, tular satu mesej di WhatsApp menyatakan Mufti Perak itu positif Covid-19 sejak 11 Mei lalu dan memerlukan bantuan oksigen untuk bernafas, bagaimanapun beliau dilaporkan masih dalam keadaan sedar. -K! ONLINE


PKPD Kuala Terengganu : 9 SJR, 10 laluan alternatif ditutup
Oleh TENGKU DANISH BAHRI TENGKU YUSOFF

30 Mei 2021, 3:23 pm
KUALA TERENGGANU – Sepuluh jalan negeri yang sering dijadikan laluan alternatif untuk pengguna jalan raya memasuki bandar raya ini telah ditutup polis berikutan pelaksanaan Perintah Kawalan Pergerakan Diperketatkan (PKPD) berkuatkuasa hari ini.
Ketua Polis Daerah Kuala Terengganu, Asisten Komisioner Abdul Rahim Md. Din berkata, pihak polis juga telah mengenal pasti beberapa laluan tikus lain terdapat di bandar raya ini yang akan turut ditutup jika didapati disalahguna untuk keluar masuk ke bandar raya ini.
Beliau berkata, pada masa sama, sembilan sekatan jalan raya (SJR) telah dibina di laluan-laluan utama di bandar raya ini bagi mengawal pergerakan penduduk 21 mukim terlibat.
“Bagi mengehadkan kemasukan orang ramai ke pusat bandar (Kuala Terengganu) pula, empat pusat pemeriksaan trafik telah dibina di Bulatan Ladang, Jalan Kemajuan, Jalan Sultan Omar dan Pulau Kambing di sini.
“Kesemua SJR berkenaan akan dikawal 150 anggota polis yang turut dibantu 33 anggota Angkatan Tentera Malaysia,” katanya ketika memantau SJR Padang Midin di sini hari ini.
Kerajaan sebelum ini mengenakan PKPD di seluruh 21 mukim di bandar raya ini sehingga 11 Jun depan ekoran peningkatan mendadak kes Covid-19 di lokaliti terbabit.

Antara mukim terlibat ialah Manir, Bukit Besar, Pengadang Buluh, Belara, Paloh, Kubang Parit, Serada, Rengas, Bandar, Chendering, Chabang Tiga, Kepung, Gelugur Kedai, Kuala Ibai dan Atas Tol. – K! ONLINE


Runner rugi RM2,000 ditipu pelanggan jual iPhone
Oleh KHAIRULMIZAN YAHYA

30 Mei 2021, 3:00 pm
KUANTAN – Seorang penghantar ‘runner’ persendirian bukan sahaja kempunan untuk memiliki iPhone 12 Pro Max malah mengalami kerugian RM2,000 apabila ditipu kenalan yang juga pelanggannya.
Ketua Jabatan Siasatan Jenayah Komersial (JSJK) Pahang, Superintendan Mohd Wazir Mohd Yusof berkata, mangsa berusia 27 tahun dari Alor Kangkong di sini mengenali suspek yang menggunakan khidmatnya sebagai ‘runner’ pada April lalu.
“Selepas hampir sebulan berkenalan suspek menawarkan kepada mangsa dua telefon pintar iPhone 12 Pro Max dengan harga RM1,000 sebelum mangsa bersetuju membeli dan membuat pembayaran.
“Suspek sekali lagi menawarkan kepada mangsa satu lagi telefon bimbit dan laptop dengan harga RM1,000 dan mangsa juga bersetuju dan sekali lagi membuat pembayaran ke akaun suspek,”katanya dalam kenyataan di sini, hari ini.
Tambahnya selepas tiga hari membuat pembayaran mangsa gagal menghubungi suspek dan bertindak pergi ke rumah suspek sebelum dimaklumkan jiran individu berkenaan telah berpindah.
Katanya, mangsa menyedari telah ditipu dan tampil membuat laporan polis di Ibu Pejabat polis Daerah (IPD) Kuantan semalam dan kes itu disiasat mengikut Seksyen 420 Kanun Keseksaan. – K! ONLINE


Naim Daniel bangkang ciapan #Roadto10k trending
30 Mei 2021, 3:00 pm
PETALING JAYA – Penyanyi Naim Daniel menyuarakan bantahan berhubung penggunaan tanda pagar #Roadto10k yang trending dalam Twitter sejak semalam.
Menerusi satu hantaran video dalam Instagramnya, penyanyi berusia 24 tahun itu mengakui, dia juga merupakan seorang pengguna Twitter dan kerap memuat naik ciapan sindiran pedas kepada sesetengah pihak, khususnya mengenai senario semasa Covid-19.
Bagaimanapun kali ini, pelantun lagu Sumpah itu benar-benar tidak bersetuju dengan tanda pagar sebegitu memandangkan peningkatan kes yang mendadak ketika ini sangat sensitif bagi ramai pihak.
“Saya faham, sebagai pengguna Twitter, saya pun kuat beri sindiran pedas kepada sesetengah pihak. Tapi kali ini, saya tidak setuju dengan tanda pagar trending #Roadto10k.
“Dalam angka yang kalian sebut, mungkin ada mak ayah, adik-beradik atau kawan-kawan kita. Kalau tak boleh jaga sensitiviti, jadilah seorang manusia. Tak perlu nak bangga atau meraikan walaupun dengan tujuan sarkastik,” ujarnya.
Tambah Naim, kata-kata adalah doa dan semua orang sudah cukup matang untuk menyedari perkara berkenaan.

“Dalam angka tersebut, mungkin ada orang-orang yang tak senasib dengan kita. Nyawanya direntap tanpa amaran oleh Covid-19.
“Selagi tak kena, kita takkan faham. Telefon kita sudah jadi satu bentuk kuasa. Kuasa untuk kita lakukan perkara baik ataupun sebaliknya. Jadi, gunakan sebaiknya,” katanya lagi.
Perkongsian Naim menerima respons positif daripada pengguna Instagram yang semuanya bersetuju dengan teguran penyanyi itu.
Semalam, penularan Covid-19 di negara ini mengalami peningkatan apabila mencatat sebanyak 9,020 kes dengan 98 kematian, paling tinggi direkodkan setakat ini. – K! ONLINE


Kanada lanjut tarikh luput 50,000 vaksin AstraZeneca
Oleh KOSMO!

30 Mei 2021, 3:30 pm
OTTAWA, Kanada – Pihak berkuasa kesihatan Kanada mengumumkan lanjutan  tarikh luput hampir 50,000 dos vaksin koronavirus  AstraZeneca  selama satu bulan.
Perkhidmatan Kesihatan Kanada dalam satu kenyataan berkata,  persetujuan untuk melanjutkan  jangka hayat dua lot vaksin dari 31 Mei hingga 1 Julai ini  disokong oleh bukti-bukti  saintifik.
“Perubahan ini dapat memastikan lebih banyak wilayah menggunakan bekalan sedia ada dan memberikan penduduk Kanada akses kepada dos vaksin yang sangat diperlukan,” kata agensi itu.
Jurucakap perkhidmatan kesihatan itu mengatakan bahawa setakat 22 Mei lalu,  terdapat sekitar 49,000 dos vaksin AstraZeneca di negara tersebut dengan tarikh luput 31 Mei 2021.
Stesen televisyen CBC melaporkan bahawa kebanyakan bekalan itu berada di wilayah Ontario.
Pihak berkuasa kesihatan Kanada sebelum ini telah meluluskan jangka hayat enam bulan untuk vaksin AstraZeneca.

Bagaimanapun, pihak berkenaan mendakwa menerima maklumat saintifik pada 27 Mei lalu bahawa kestabilan produk dan data pemodelan matematik menunjukkan kedua-dua lot yang terlibat dapat digunakan dengan selamat dan berkesan dengan tambahan tarikh luput selama sebulan.
Lebih  55 peratus daripada 38 juta warga Kanada telah menerima satu dos vaksin Covid-19 dan hanya lima peratus yang telah menerima dua dos lengkap.
Selain AstraZeneca, vaksin daripada Pfizer, Moderna dan Johnson & Johnson adalah antara pelalian Covid-19 yang diluluskan untuk digunakan di Kanada. – AFP


Hasut rakyat tidak ambil vaksin boleh dikenakan tindakan
Oleh MUHAMMAD AYMAN GHAFFA

30 Mei 2021, 3:10 pm
KOTA BHARU – Sebarang penyebaran maklumat mengenai anti vaksin sekali gus menghasut orang lain agar tidak menerima suntikan vaksinasi Covid-19 berupaya dikenakan tindakan undang-undang.
Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan berkata, setakat ini, tiga undang-undang sedia ada di negara ini boleh dikenakan terhadap golongan antivaksin termasuk Akta Hasutan 1948.
Katanya, mereka juga boleh disiasat mengikut Akta Komunikasi dan Multimedia 1998 dan undang-undang dibawah Ordinan Darurat 2021.
“Sehubungan dengan itu, tiada keperluan untuk menggubal satu undang-undang baharu untuk golongan ini. Mereka boleh dikenakan tindakan sekiranya mengeluarkan kenyataan berbentuk antivaksin, menghasut dan mencabar undang-undang.
“Justeru, antivaksin merupakan satu kesalahan. Jika cakap, mereka sudah boleh dikenakan tindakan,” katanya pada sidang akhbar di Pusat Khidmat Ahli Parlimen Kota Bharu, Jalan Bayam di sini hari ini.
Mengulas lanjut, menurut Takiyuddin yang juga Ahli Parlimen Kota Bharu, beliau berharap agar masyarakat tidak menyebarkan maklumat tidak benar sehingga menimbulkan provokasi terutamanya berkaitan Covid-19.

Katanya, kerajaan ketika ini sedang berusaha keras untuk membendung jangkitan Covid-19 dan pemberian suntikan vaksinasi kepada rakyat. – K! ONLINE


KDN tak kompromi pihak hina Agong
Oleh NOR IDAYU BOSRO

30 Mei 2021, 3:43 pm
PUTRAJAYA – Kementerian Dalam Negeri (KDN) tidak akan berkompromi dengan mana-mana pihak yang mengeluarkan kenyataan menghina atau mempersendakan Yang Di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Institusi Diraja.
Menterinya, Datuk Seri Hamzah Zainudin berkata, perbuatan tidak patriotik dan tidak bertanggungjawab tersebut adalah satu jenayah yang boleh mengakibatkan ketidaktenteraman awam.
“Berikutan itu, pemilik akaun Facebook Iswardy Morni yang dipercayai mengeluarkan kenyataan mempersenda serta menghina Yang Di-Pertuan Agong telah ditahan oleh pihak Polis Diraja Malaysia melalui peruntukan Seksen 8 (2) dan Seksyen 11 Akta Hasutan 1948.
“Selain siasatan di bawah Akta Hasutan 1948, Jabatan Siasatan Jenayah PDRM juga sedang menyiasat individu tersebut bawah Seksyen 504 Kanun Keseksaan dan Akta Komunikasi dan Multimedia 1998,” katanya dalam satu kenyataan di sini hari ini.
Beliau berkata demikian berikutan selepas Pemangku Pengarah Jabatan Siasatan Jenayah (JSJ) Bukit Aman, Datuk Dev Kumar mengesahkan Pengerusi Pro-Keadilan Sarawak itu ditahan reman selama dua hari mulai hari ini.
Dalam pada itu, Hamzah mengarahkan pihak polis untuk terus memantau segala kegiatan menghina Yang di-Pertuan Agong dan institusi diraja di negara ini.

“KDN meminta pihak PDRM untuk memantau serta mengambil tindakan yang lebih tegas dan pantas terhadap mana-mana individu yang melakukan kesalahan seperti ini demi memastikan Institusi Diraja, kedaulatan undang-undang dan ketenteraman awam kekal terpelihara,” katanya. -K! ONLINE


11 NGO buat laporan polis terhadap Iswardy Morni
Oleh NIK SUKRY RAMLI

30 Mei 2021, 3:40 pm
KUANTAN – Tindakan pemimpin pro-Parti Keadilan Rakyat (PKR) Sarawak, Iswardy Morni yang didakwa menghina Yang di-Pertuan Agong Al-Sultan Abdullah Ri’ayatuddin Al-Mustafa Billah Shah disifatkan sangat biadab dan tidak boleh dimaafkan.
Sebagai tanda solidariti terhadap Al-Sultan Abdullah yang juga Sultan Pahang, sebanyak 11 badan bukan kerajaan (NGO) termasuk wakil dari UMNO, PAS, Angkatan Bersatu Anak Muda (Armada) Parti Pribumi Bersatu Malaysia (Bersatu) dan Parti Gerakan (Gerakan) tampil membuat laporan polis di Ibu Pejabat polis Daerah (IPD) Kuantan di sini, hari ini.
Ketua Pemuda UMNO Kuantan, Md Jamil Pauzi berkata, laporan polis itu sebagai peringatan kepada mana-mana pihak supaya lebih berhati-hati dalam membuat kenyataan yang boleh mengganggu ketenteraman awam sehingga mencetuskan pandangan serong terhadap kedaulatan institusi Raja Berpelembagaan di negara ini.
“Sikap ini sangat kurang ajar dan tidak mencerminkan sikap sebenar orang Melayu dan rakyat Malaysia yang sangat menghormati institusi Beraja. Tuduhan Iswardy mengatakan Yang di-Pertuan Agong tidak melakukan apa-apa bagi membendung penularan wabak Covid-19 juga berniat jahat dan sangat dikesali.
“Kita harap orang ini (Iswardy Morni) dikenakan tindakan sewajarnya berdasarkan peruntukan undang-undang supaya menjadi pengajaran kepada orang lain yang mempunyai niat melakukan perkara serupa,”katanya di sini, hari ini.
Pengerusi Pro-Keadilan Sarawak itu ditahan kira-kira pukul 11 malam tadi di sekitar Kajang, Selangor bagi membantu siasatan berhubung kenyataannya menerusi video secara langsung dalam YouTube yang didakwa berbaur hasutan dan menghina Yang di-Pertuan Agong.

Siasatan terhadap ahli PKR Cabang Petra Jaya, Sarawak itu dibuat mengikut Seksyen 4(1) Akta Hasutan 1948, Sekyen 504 Kanun Keseksaan dan Seksyen 233 Akta Komunikasi dan Multimedia 1998.
Sementara itu, Ketua Penerangan Pemuda PAS negeri, Mujahidul Amin Roslan berkata, tindakan Iswardy itu dilihat sebagai satu bentuk provokasi terhadap sensitiviti orang Melayu dan tidak patut dibiarkan tanpa tindakan tegas oleh pihak berkuasa.
“Kami bersepakat untuk membuat laporan (polis) bersama hari ini, dengan kerjasama UMNO, Armada dan Gerakan sebagai tanda sokongan kepada Al-Sultan Abdullah yang juga Sultan Pahang.
“Sikap seperti ini tidak sepatutnya berlaku dan tidak boleh dibiarkan kerana kita tidak mahu ia dijadikan sebagai ‘perkara biasa’ bagi sesetengah pihak yang tidak menghormati institusi Raja di negara ini,” katanya. – K! ONLINE


6,999 kes baharu
Oleh SITI A'ISYAH SUKAIMI

30 Mei 2021, 3:04 pm
PUTRAJAYA – Kes harian negara berkurangan berbanding semalam dengan 6,999 kes dilaporkan, menjadikan jumlah kes positif sebanyak 565,533 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, Selangor merekodkan kes tertinggi sebanyak 2,477 kes, diikuti oleh Kuala Lumpur sebanyak 616 kes dan Kelantan sebanyak 612 kes.
“Selain itu, Sarawak (513 kes), Negeri Sembilan (468 kes), Johor (433 kes), Kedah (422 kes), Pulau Pinang (248 kes), Pahang (239 kes), Terengganu (214 kes), Perak (212 kes), Melaka (202 kes), Sabah (190 kes) dan Labuan (133 kes).
“Putrajaya pula dengan 13 kes manakala, Perlis merekodkan tujuh kes baharu,” katanya pada ciapan Twitter beliau di sini hari ini. – K! ONLINE


Pas serah kepada polis siasat kes Mohd. Khairuddin
Oleh MUHAMMAD AYMAN GHAFFA

30 Mei 2021, 3:49 pm
KOTA BHARU – Pas menyerahkan sepenuhnya siasatan kepada pihak polis untuk menyiasat kes melibatkan Ahli Parlimen daripada parti itu, Datuk Dr. Mohd. Khairuddin Aman Razali yang dipercayai melakukan kesalahan merentas negeri tanpa kebenaran Ahad minggu lalu.
Setiausaha Agung Pas, Datuk Seri Takiyuddin Hassan berkata, pihaknya masih belum menerima sebarang laporan daripada pihak berkuasa mengenai insiden itu.
“Bagi pihak Pas, kita akan akur kepada undang-undang. Sekiranya ada dalam kalangan pemimpin parti melakukan kesalahan, kita akan serahkan kepada pihak berkuasa.
“Bagaimanapun, individu yang dituduh dan dikatakan melakukan kesalahan itu berhak untuk membela diri. Seseorang itu, masih belum bersalah sehingga dia terbukti melakukan kesalahan itu,” katanya pada sidang akhbar di Pusat Khidmat Ahli Parlimen Kota Bharu, Jalan Bayam di sini hari ini.
Terdahulu, polis semalam mengesahkan telah memeriksa Mohd. Khairuddin yang juga merupakan Menteri Perusahaan Perladangan dan Komoditi ketika melalui sekatan jalan raya (SJR) di kawasan Rehat dan Rawat (R&R) Perasing, Kemaman pada Ahad minggu lalu.
Polis Terengganu juga mengesahkan Ahli Parlimen Kuala Nerus itu diperiksa melibatkan kebenaran merentas negeri oleh anggota keselamatan bertugas di SJR berkenaan. -K! ONLINE


2 juta belia, penuntut IPT dapat RM150
Oleh KOSMO!

31 Mei 2021, 9:52 pm
PETALING JAYA – Kira-kira 2 juta belia, pelajar Institusi Pengajian Tinggi (IPT) layak menerima kredit bernilai RM150 daripada penyedia perkhidmatan e-tunai menerusi program e-Belia yang pendaftarannya dibuka bermula esok.
Perdana Menteri, Tan Sri Muhyiddin Yassin berkata, bantuan khas secara one-off sebanyak RM500 turut diberi kepada 17,000 pemandu pelancong, 40,000 pemandu teksi, 11,000 pemandu bas sekolah, 4,000 pemandu bas persiaran dan 62,000 ribu pemandu kereta sewa serta e-hailing.
“Bantuan ini yang berjumlah RM68 juta akan disalurkan kepada penerima yang berdaftar pada bulan Julai,” katanya pada perutusan khas Bantuan PKP 3.0 yang disiarkan secara langsung sebentar tadi
Beliau turut menyarankan agensi dan syarikat kerajaaan menawarkan penangguhan bayaran balik pinjaman, pemberian diskaun dan sewa perniagaan kepada penyewa premis.
Selain itu, kerajaan turut melanjutkan pengecualian duti setem Kempen Pemilikan Rumah (HOC) sehingga 31 Disember 2021. – K! ONLINE


PDRM umum pertukaran tujuh Pengarah Jabatan Bukit Aman
31 Mei 2021, 11:47 pm
KUALA LUMPUR – Polis Diraja Malaysia (PDRM) malam ini mengumumkan pertukaran 61 pegawai kanan termasuk tujuh Pengarah Jabatan penting di Bukit Aman berkuatkuasa 1 Julai depan.
Menurut Superintendan Komunikasi Korporat Urusetia Ketua Polis Negara (KPN), Superintendan Skandaguru Anandan dalam satu kenyataan berkata,mendahului pertukaran tersebut adalah Pengarah Jabatan Integriti dan Pematuhan Standard (JIPS) Bukit Aman, Datuk Zamri Yahya yang akan bertukar sebagai Pengarah Cawangan Khas.
“Jawatan beliau akan digantikan oleh Timbalan Pengarah (Gerakan) Jabatan Keselamatan Dalam Negeri dan Ketenteraman Awam (KDNKA) Bukit Aman, Datuk Azri Ahmad.
“Manakala Pengarah Jabatan Pengurusan Bukit Aman, Datuk Ramli Din pula akan bertukar sebagai Pengarah Jabatan Pencegahan Jenayah dan Keselamatan Komuniti (JPJKK) Bukit Aman,” ujarnya sebentar tadi.
Jelasnya, penyandang jawatan JPJKK Bukit Aman, Datuk Zainal Abidin Kasim akan berpindah sebagai Pengarah KDNKA Bukit Aman.
“Timbalan Pengarah Jabatan Siasatan Jenayah Komersial (JSJK) Bukit Aman, Datuk Mohd. Kamarudin Md. Din pula akan dilantik sebagai pengarah di jabatan yang sama.

“Komisioner Pentadbiran Jabatan Pengurusan Bukit Aman, Datuk Zaini Jass bertukar sebagai pengarah di jabatan yang sama.
“Manakala Ketua Polis Pahang, Datuk Seri Abd Jalil Hassan pula dilantik sebagai Pengarah Jabatan Siasatan Jenayah (JSJ) Bukit Aman mengisi kekosongan Datuk Huzir Mohamed yang bersara wajib pada awal Mei lalu,” ujarnya.
Tambahnya, Pengarah Jabatan Siasatan dan Penguatkuasaan Trafik (JSPT) Bukit Aman, Datuk Azisman Alias dinaikkan pangkat kepada Komisioner dengan menyandang jawatan yang sama. – K! ONLINE


RM1.5 bilon untuk bantu peniaga
Oleh KOSMO!

31 Mei 2021, 10:06 pm
PETALING JAYA – Berdasarkan prosedur operasi standard (SOP), kerajaan masih membenarkan operasi jual-beli peniaga kecil, penjaja jalanan dan termasuk perusahaan mikro.
Sehubungan dengan itu, kerajaan menyediakan sebanyak RM1.5 bilion kepada peniaga yang ingin mendapatkan pembiayaan mikro kredit sebagai modal kerja. – K!ONLINE


Premis, kereta rosak akibat pokok tumbang di Melor
Oleh ROSLIZA MOHAMED

31 Mei 2021, 10:10 pm
KOTA BHARU – Sebatang pokok tanjung berusia puluhan tahun yang terletak di Kompleks Niaga Melor di sini tumbang dalam kejadian ribut dan angin kencang petang tadi.
Pokok yang terletak di sebuah taman permainan tumbang kira-kira pukul 3 petang itu dan menimpa dua buah kereta dan beberapa buah premis di kawasan tersebut.
Komander Pasukan Tindakan Kecemasan, Angkatan Pertahanan Awam Ketereh, Leftenan Kolonel Bersekutu Nik Saiful Adli Burhan berkata, dua pegawai dan enam anggota sukarelawan APM bergegas ke lokasi selepas menerima panggilan mengenai kejadian tersebut.
Katanya, berdasarkan pemerhatian, selain dua buah kereta jenis Proton Wira dan Perodua Viva, sebahagian besar daripada empat blok bangunan kedai rosak terutamanya bahagian bumbung.
“Tiga buah gerai turut roboh dan beberapa bahagiannya diterbangkan angin. Bagaimanapun, tiada sebarang kemalangan jiwa berlaku dalam kejadian itu.
“Pokok itu turut menimpa kabel elektrik dan telefon sehingga mengakibatkan beberapa kawasan terputus bekalan elektrik. Lampu isyarat di persimpangan Melor di sini didapati tidak berfungsi selepas kejadian itu,” katanya ketika dihubungi Kosmo! sebentar tadi. – K! ONLINE


Pelarian Rohingya merusuh ketika lawatan UNHCR
Oleh KOSMO!

31 Mei 2021, 10:27 pm
DHAKA ,  Bangladesh – Beberapa ribu etnik Rohingya mengadakan protes hari ini kerana membantah kehidupan di sebuah pulau di Bangladesh di mana mereka ditempatkan setelah dipindahkan dari kem pelarian di tanah besar, kata polis.
Sejak Disember tahun lalu, Bangladesh memindahkan seramai 18,000 daripada sasaran 100,000 pelarian ke Pulau Bhashan Char dari rantau Cox’s Bazar di mana kira-kira 850,000 etnik Rohingya tinggal bersesak-sesak dalam keadaan setinggan.
Kebanyakan mereka melarikan diri daripada serangan kejam tentera di Myanmar pada 2017 yang disifatkan oleh pasukan penyiasat Pertubuhan Bangsa-Bangsa Bersatu sebagai ‘percubaan penghapusan etnik’.
Bantahan hari ini melibatkan sehingga 4,000 orang, kata polis dan berlaku semasa lawatan beberapa pegawai Agensi Pelarian Pertubuhan Bangsa-Bangsa Bersatu(UNHCR).
“Pelarian Rohingya di sana menjadi tidak terkawal ketika helikopter membawa wakil UNHCR mendarat di pulau ini hari ini.
“Mereka memecahkan kaca beberapa gudang dengan membaling bata. Mereka bersemuka dengan polis. Tuntutan mereka adalah mereka tidak mahu tinggal di sini (Pulau Bhashan Char),” kata ketua polis tempatan, Alamgir Hossain

Seorang pelarian Rohingya mengesahkan kepada agensi berita AFP bahawa bata telah dibaling dan polis menghalang mereka daripada memasuki sebuah bangunan di mana pegawai-pegawai UNHCR berada.
Seorang aktivis hak asasi manusia antarabangsa berkata, polis menggunakan baton untuk menyuraikan penunjuk perasaan dengan beberapa orang cedera.
Seorang jurucakap polis pula memberitahu, penunjuk perasaan Rohingya telah menyerang dan mencederakan beberapa orang polis.
“Mereka juga merosakkan beberapa buah kereta di pulau itu,” katanya. – AFP


Sedia pusat sehenti kelulusan operasi dan perjalanan
Oleh SITI AMINAH MOHD YUSOF

31 Mei 2021, 10:26 pm
PETALING JAYA – Persekutuan Majikan-majikan Malaysia (MEF) meminta kerajaan menyediakan pusat sehenti berhubung pengeluaran kelulusan permit kebenaran beroperasi dan perjalanan melibatkan sektor penting sepanjang tempoh Perintah Kawalan Pergerakan (PKP) penuh dijalankan bermula esok.
Presidennya, Datuk Dr. Syed Hussain Syed Husman berkata, ramai majikan meluahkan rasa bingung dan berdepan kesukaran dalam proses mendapatkan keizinan dan kelulusan dari pihak berkuasa.
“Agak sukar untuk sampai ke kementerian berkenaan untuk mendapatkan kelulusan berbanding semasa PKP 1.0, proses tersebut diselaraskan oleh Kementerian Perdagangan Antarabangsa dan Industri,” katanya dalam kenyataan akhbar di sini hari ini.
Menurutnya, kelewatan mendapatkan kelulusan untuk beroperasi dan kebenaran melakukan perjalanan untuk kakitangan akan merugikan banyak pihak dan pihak majikan yang telah sedia berdepan tekanan semasa pandemik tidak mampu lagi menggalas beban tambahan.
“Berdasarkan Prosedur Operasi Standard (SOP) baharu, majikan dalam 17 sektor ekonomi dan perkhidmatan penting memerlukan kelulusan untuk beroperasi dan keizinan melibatkan pergerakan pekerja ke luar daerah, antara negeri dan luar pesisir memandangkan permit yang dikeluarkan sebelum ini sudah dianggap tidak sah.
“PKP penuh atau ‘total lockdown’ akan bermula selepas 12 tengah malam ini dan majikan melibatkan 17 sektor penting tersebut perlu memberi arahan yang jelas kepada pekerja mereka berhubung perancangan operasi dalam tempoh tersebut,” ujarnya. – K! ONLINE


Pemuda lemas ketika berkayak
Oleh MOHAMAD HAFIZI BIN MOHD SAID

31 Mei 2021, 9:59 pm
GOPENG – Aktiviti berkayak seorang pemuda bertukar tragedi apabila dia ditemui lemas selepas tersangkut pada celah batu di Ulu Geruntum di sini petang tadi.
Mangsa berusia sekitar 20-an yang bertugas sebagai pelatih di sebuah kem di situ dikatakan sedang melakukan aktiviti berkayak secara bersendirian.
Ketua Balai Bomba dan Penyelamat Gopeng, Rohana Mustafa berkata, kejadian tersebut disedari rakan mangsa selepas terlihat dia tiada di dalam kayak yang dinaikinya.
“Rakannya itu kemudian terlihat tangan mangsa dan cuba mengeluarkannya yang tersepit di celahan batu tetapi tidak berjaya lalu menghubungi talian kecemasan.
“Sepasukan anggota dari Balai Bomba dan Penyelamat Gopeng tiba di tempat kejadian pada pukul 4.06 petang untuk melakukan kerja-kerja mengeluarkan mangsa,” katanya ketika dihubungi hari ini.
Tambahnya, anggota yang tiba di lokasi kejadian mendapati, mangsa berada pada jarak lima kilometer dari permukaan di Kuala Razila.

“Keadaan kaki mangsa yang tersangkut pada celah batu jeram menyukarkan operasi menyelamat,” katanya. – K! ONLINE


Bomba bantu kebumi lelaki obesiti positif Covid-19
Oleh NUR SYAZWANA MANSOR

31 Mei 2021, 10:06 pm
SUNGAI PETANI – Pasukan bomba dari Balai Bomba dan Penyelamat (BBP) Tikam Batu membantu memindahkan jenazah pesakit Covid-19 yang mempunyai masalah obesiti di Hospital Sultan Abdul Halim (HSAH) di sini, petang ini.
Difahamkan, lelaki berusia 27 tahun yang mempunyai berat badan kira-kira 190 kilogram itu meninggal dunia di HSAH pada pukul 2.44 pagi tadi selepas tiga hari bertarung nyawa di hospital tersebut.
Ketua BBP Tikam Batu, Penolong Penguasa Bomba Muhamad Syukri Hashim berkata, pihaknya menerima panggilan berhubung perkara itu pada pukul 3.37 petang tadi.
Katanya, anggotanya tiba di HSAH pada pukul 4 petang untuk urusan mengambil jenazah sebelum dibawa ke tanah perkuburan.
“Operasi melibatkan 11 anggota dari BBP Tikam Batu menggunakan sebuah lori dan tiga kenderaan utiliti serta turut diiringi kenderaan peronda polis dari hospital ke tanah perkuburan.
“Anggota bomba turut membantu proses pengebumian di tanah perkuburan dan operasi selesai sepenuhnya pada pukul 6.13 petang,” katanya di sini hari ini. – K! ONLINE


Tujuh laluan utama masuk Putrajaya ditutup tengah malam ini
Oleh SUBKHI SUDARJI

31 Mei 2021, 10:17 pm
PUTRAJAYA – Polis Diraja Malaysia (PDRM) akan melaksanakan penutupan jalan di tujuh laluan utama kemasukan ke Putrajaya bagi memastikan pelaksanaan Perintah Kawalan Pergerakan (PKP) 3.0 penuh bermula tengah malam ini berjalan dengan lancar.
Ketua Polis Daerah Putrajaya, Asisten Komisioner Mohd. Fadzil Ali berkata, seramai 196  anggota polis Ibu Pejabat Polis Daerah (IPD) Putrajaya terlibat dalam penugasan tersebut.
Menurutnya, tujuh lokasi tersebut ialah Jalan P5 menghala keluar dan masuk ke Taman Cabaran dan Dengkil (Presint 5), Jalan Resam Hala keluar dan masuk (Presint 11) serta Jalan P11J menghala keluar dan masuk Cyberjaya (Presint 11).
“Turut tersenarai adalah Jalan P14 menghala keluar dan masuk Sg. Merab Bangi (Presint 14), Pintu Satu, Hala Keluar dan Masuk (Presint 14), Jalan P7A, Bulatan Putrajaya Sentral (Presint 7) dan Jalan P5, menghala ke Dengkil (Presint 5),” katanya dalam satu kenyataan di sini hari ini.
Beliau berkata, empat lokasi SJR sedia ada masih dikekalkan melibatkan kekuatan seramai 16 pegawai kanan dan 51 anggota pangkat rendah termasuk bantuan 48 anggota Angkatan Tentera Malaysia (ATM) dan 12 dari Jabatan Sukarelawan Malaysia (Rela).
“Lokasi berkenaan ialah sekatan jalan raya (SJR) 1 di Lebuh Sentosa Hala Keluar Ke Mex Highway, SJR 2 di Persiaran Selatan Hala Keluar Ke Dengkil (Presint 5), SJR 3 di Pintu 2a, Persiaran Utara Hala Keluar Ke Hospital Serdang (Presint 12) dan SJR 4 di Pintu 3, Persiaran Utara Hala Keluar Ke Puchong (Presint 9),” tegasnya.

Mohd. Fadzil berkata, penutupan jalan itu untuk memastikan kenderaan keluar masuk ke Wilayah Persekutuan Putrajaya dapat dikawal bagi mengehadkan pergerakan orang ramai dan memudahkan kawalan pergerakan di SJR yang telah ditetapkan.
Beliau berkata, selain SJR statik sedia ada, dua pasukan Snap Check yang bertugas secara mobile juga ditubuhkan yang mana kedua-dua pasukan terbabit  boleh digerakkan ke lokasi yang dikehendaki.
Katanya lagi, lokasi Snap Check itu akan berubah-ubah mengikut kesesuaian bagi memastikan tiada pergerakan bebas keluar dan masuk di Putrajaya terutama sekali di lorong tikus.
“Jumlah kekuatan bagi pasukan Snap Check terdiri daripada dua pegawai kanan dan 10 anggota pangkat rendah,” katanya.
Katanya, bagi memastikan pematuhan prosedur operasi standard (SOP) dalam kalangan masyarakat di Putrajaya berada pada tahap yang tertinggi, pasukan Pemantau Pematuhan SOP IPD Putrajaya ditubuhkan.
“Sebanyak enam pasukan terdiri daripada enam pegawai kanan, 24 anggota pangkat rendah, 12 aggota ATM serta dibantu oleh 14 penguat kuasa KDN,” katanya.
Tambahnya lagi, pasukan itu juga akan dibantu oleh Unit Kereta Peronda (MPV) dan Unit Rondaan Bermotorsikal (URB).-K!ONLINE


Sindiket bitcoin tidak wujud tumpas
Oleh MOHAMAD FAIZAL HASHIM

31 Mei 2021, 10:02 pm
JOHOR BAHRU – Sindiket penipuan pelaburan Bitcoin terbongkar susulan penahanan lapan suspek termasuk dua lelaki warganegara China dalam dua serbuan berasingan di sebuah pangsapuri di Jalan Tanjung Puteri, di sini, semalam.
Ketua Polis Daerah Johor Bahru Selatan (JBS), Asisten Komisioner Mohd. Padzli Mohd. Zain berkata, dalam kejadian pukul 5.45 petang itu, kesemua suspek yang diberkas berusia antara 21 hingga 33 tahun.
Beliau berkata, polis turut merampas dua set komputer, tiga komputer riba, 35 telefon pintar pelbagai jenama, buku catatan dan wang tunai RM7,200 dirampas.
“Suspek menerima gaji RM2,300 sebulan dan komisyen sebanyak 10 peratus dari hasil penipuan yang berjaya dibuat bagi setiap kes.
“Hasil siasatan terdapat dua laman web yang dipercayai digunakan oleh suspek dalam aktiviti pelaburan bitcoin yang tidak wujud.
“Media sosial menjadi platform buat kesemua suspek mencari mangsa dengan memulakan perbualan sebagai kawan sehingga memperoleh kepercayaan mangsa dan seterusnya mendorong dan memperdaya mereka untuk pelaburan bitcoin,” katanya dalam kenyataan hari ini. – K! ONLINE


Vietnam gantung ketibaan penerbangan antarabangsa
Oleh KOSMO!

31 Mei 2021, 9:25 pm
HANOI – Lapangan terbang antarabangsa di ibu kota Vietnam akan menggantung penerbangan masuk dari luar negara mulai 1 Jun 2021, kata pihak berkuasa negara itu ketika Vietnam berdepan gelombang baharu koronavirus.
Kes Covid-19 di Vietnam meningkat lebih dua kali ganda sejak sebulan lalu, manakala menteri kesihatan negara itu menyatakan semalam bahawa pihak berkuasa menemui varian hibrid baharu yang sangat mudah berjangkit. Varian baharu itu merupakan gabungan varian India dan varian Britain.
Pentadbiran Penerbangan Awam Vietnam(CAAV) menyatakan dalam satu kenyataan bahawa penggantungan sementara kemasukan penerbangan antarabangsa membawa penumpang itu akan bermula di Lapangan Terbang Antarabangsa Noi Bai pada tengah malam ini hingga 7 Jun ini.
Sebelum pengumuman hari ini, negara komunis itu telah mengehadkan kemasukan warga asing dengan setiap pelawat perlu menjalani kuarantin mandatori selama 21 hari di fasiliti  kendalian pemerintah.
Sembilan daripada 23 penerbangan ke Noi Bai hari ini membawa penumpang, manakala bakinya mengangkut barang.
Sementara itu, penerbangan keluar akan diteruskan tetapi kenyataan sama tidak menyebut sama ada penggantungan itu turut  melibatkan penerbangan domestik. – AFP


Bantuan RM500 untuk kumpulan B40
Oleh KOSMO!

31 Mei 2021, 9:22 pm
PETALING JAYA – Kerajaan bersetuju untuk memperuntukkan RM2.1 bilion bagi menambah kadar program Bantuan Prihatin Rakyat atau BPR.
Perdana Menteri, , Tan Sri Muhyiddin Yassin berkata, bagi kategori isi rumah yang berpendapatan di bawah RM2,500, mereka akan menerima kadar BPR tambahan sebanyak 500 ringgit dan isi rumah berpendapatan antara RM2,501 hingga RM5,000 akan menerima kadar sebanyak RM300.
Katanya, golongan bujang pula akan menerima RM100 dan BPR tambahan ini akan mula dimasukkan ke akaun penerima pada hujung bulan Jun nanti. – K!ONLINE


PM, menteri, timbalan tiada gaji 3 bulan
Oleh KOSMO!

31 Mei 2021, 9:37 pm
PETALING JAYA – Sebagai tanda sokongan kepada rakyat dan negara, Perdana Menteri Tan Sri Muhyiddin Yassin dan para menteri tidak akan mengambil gaji selama tiga bulan mulai Jun ini.
Gaji tersebut akan disalurkan ke dalam akaun amanah bencana untuk membiayai perbelanjaan Covid-19. – K! ONLINE


Kerajaan tanggung 500 pekerja setiap syarikat
Oleh KOSMO!

31 Mei 2021, 9:26 pm
PETALING JAYA – Perdana Menteri, Tan Sri Muhyiddin Yassin mengumumkan, kerajaan bersetuju untuk melanjutkan program subsidi upah bagi semua semua sektor dengan peruntukan RM1.5 bilion.
Beliau berkata, skim itu melibatkan had 500 pekerja dengan setiap permohonan ditanggung oleh kerajaan.
Seramai 2.5 juta pekerja dan 200,000 majikan dijangka akan mendapat manfaat.-K!ONLINE


Suri rumah rugi lebih RM60,000 jual beli emas
Oleh KOSMO!

31 Mei 2021, 8:53 pm
Oleh MUHAMMAD SHAHIZAM TAZALI
MELAKA – Seorang suri rumah rugi lebih RM60,000 setelah ditipu wanita warga Indonesia dalam urusan jual beli barang kemas melalui aplikasi Whatsapp.
Ketua Jabatan Siasatan Jenayah Komersial (JSJK) negeri, Superintendan E. Sundra Rajan berkata, mangsa berumur 36 tahun dikatakan berminat untuk menjadi ejen menjual barang kemas dan telah berurusan dengan suspek melalui aplikasi Whatsapp, pada Februari lalu.
Jelas beliau, suri rumah itu kemudiannya dimaklumkan perlu membayar yuran keahlian sebanyak RM50 dan sejumlah amaun bagi mendapatkan barang kemas yang ditempah.
“Mangsa bersetuju dengan syarat berkenaan dan pada 21 Februari sehingga 6 April lalu, dia telah membuat bayaran sebanyak RM61,912.50 ke dalam akaun bank yang diberikan suspek.
“Mangsa juga dijanjikan barang kemas yang ditempah akan diterima dalam tempoh 10 hingga 15 hari, ” katanya dalam kenyataan di sini, hari ini.

Tambah Sundra, barang kemas yang ditempah terdiri daripada cincin, gelang kaki, subang, loket, pandora, rantai leher, gelang tangan dan rantai keselamatan.
Katanya, bagaimanapun sehingga kini mangsa mendakwa dia masih belum menerima barang kemas yang ditempah seperti dijanjikan suspek.
“Mangsa merasakan dia telah diperdaya dan membuat laporan di Balai Polis Merlimau. Kes disiasat di bawah seksyen 420 kanun keseksaan kerana kesalahan menipu,” ujarnya.
Sundra berkata, JSJK Melaka menasihatkan orang ramai supaya sentiasa berhati-hati dengan tawaran penjualan barangan kemas secara online.
“Orang ramai boleh membuat semakan nombor telefon dan nombor akaun yang diragui dalam laman web http://ccid.rmp.gov.my/semakmule/ atau muat turun aplikasi check scammers ccid supaya dapat mengelakkan diri dari menjadi mangsa penipuan,” katanya.-K!ONLINE


Kerajaan berusaha lindungi nyawa rakyat – PM
Oleh KOSMO!

31 Mei 2021, 9:08 pm
PETALING JAYA – Perdana Menteri, Tan Sri Muhyiddin Yassin memberitahu, kerajaan mempunyai ruang fiskal yang amat terhad untuk berbelanja ketika ini.
Namun atas keprihatinan, kerajaan berusaha sedaya upaya untuk seimbangkan lindungi nyawa dan menjamin kesejahteraan rakyat.
Kerajaan telah melaksanakan bantuan bernilai RM340 bilion yang memanfaatkan 20 juta isi rumah dan dua juta perniagaan.
Beliau berkata demikian melalui perutusan khas Bantuan PKP 3.0 secara langsung melalui Facebook sebentar tadi.-K!ONLINE


Lantik semula 500 petugas kesihatan bersara wajib
Oleh KOSMO!

31 Mei 2021, 9:25 pm
PETALING JAYA – Kerajaan bersetuju untuk menambah peruntukan RM1 bilion bagi meningkatkan kapasiti dan memperkukuhkan kesihatan awam.
Perdana Menteri, , Tan Sri Muhyiddin Yassin berkata, kerajaan juga bersetuju melanjutkan tempoh perkhidmatan lebih 14,000 pegawai perubatan dan jururawat lantikan kontrak sedia ada sehingga tahun 2022.
“Sebagai tambahan, kerajaan juga akan melantik semula lebih 500 petugas kesihatan yang bersara wajib tahun ini secara kontrak,” katanya pada perutusan khas Bantuan PKP 3.0 yang disiarkan secara langsung sebentar tadi. – K!ONLINE


Moratorium automatik selama tiga bulan
Oleh KOSMO!

31 Mei 2021, 9:44 pm
PETALING JAYA – Perdana Menteri, Tan Sri Muhyiddin Yassin mengumumkan bahawa semua golongan B40 dan rakyat yang terjejas semasa Perintah Kawalan Pergerakan (PKP) penuh dijalankan berpeluang mendapat moratarium automatik selama tiga bulan.
Beliau berkata, individu yang kehilangan pekerjaan serta perusahaan mikro dan Perusahaan Kecil dan Sederhana yang tidak dibenarkan beroperasi dalam tempoh PKP turut boleh memilih mendapatkan pengurangan bayaran balik secara ansuran sebanyak 50 peratus dalam tempoh 6 bulan.
“Inisiatif ini akan dilaksanakan segera pada bulan Jun yang dijangka memberi manfaat kepada lebih 5 juta peminjam dengan nilai sehingga RM30 bilion ringgit.
“Insya-Allah, industri perbankan akan memberikan maklumat lebih terperinci berhubung perkara ini mulai esok,” katanya pada perutusan khas Bantuan PKP 3.0 yang disiarkan secara langsung sebentar tadi. – K! ONLINE


Peruntukan RM40 bilion tangani kesan PKP 3.0
Oleh KOSMO!

31 Mei 2021, 9:17 pm
PETALING JAYA – Perdana Menteri, Tan Sri Muhyiddin Yassin mengumumkan program bantuan PEMERKASA Tambahan atau PEMERKASA Plus sebagai inisiatif terbaharu kerajaan untuk membantu meredakan cabaran yang dihadapi, terutamanya ekoran pelaksanaan Perintah Kawalan Pergerakan (PKP) ketika ini.
Menurut Muhyiddin, nilai keseluruhan program PEMERKASA Plus adalah berjumlah RM40 bilion ringgit, di mana suntikan langsung fiskal Kerajaan sebanyak RM5 bilion.
“Langkah baharu PEMERKASA Plus akan dilaksanakan berlandaskan tiga matlamat utama iaitu Mempertingkatkan Kapasiti Kesihatan Awam, Meneruskan Agenda Prihatin Rakyat dan Menyokong Kelangsungan Perniagaan,” katanya pada perutusan khas Bantuan PKP 3.0 yang disiarkan secara langsung sebentar tadi. – K!ONLINE


Diskaun elektrik, pengecualian cukai jualan kereta disambung
Oleh KOSMO!

31 Mei 2021, 9:31 pm
PETALING JAYA – Perdana Menteri, Tan Sri Muhyiddin Yassin mengumumkan, kerajaan akan melanjutkan diskaun elektrik kepada sektor terjejas seperti perhotelan, taman tema dan syarikat penerbangan tempatan selama tiga bulan antara Julai hingga September.
Selain itu kata beliau, kerajaan akan melanjutkan pengecualian cukai jualan kenderaan CKD dan CBU import mulai 1 Julai sehingga 31 Disember 2021.-K!ONLINE


Tiada solat Jumaat di Terengganu sepanjang PKP Penuh
Oleh MOHD AZLI ADLAN

31 Mei 2021, 8:13 pm
KUALA TERENGGANU – Majlis Agama Islam dan Adat Melayu Terengganu (Maidam) menetapkan solat Jumaat tidak akan dilaksanakan di masjid seluruh negeri ini sepanjang tempoh Perintah Kawalan Pergerakan (PKP) Penuh yang berkuatkuasa esok.
Yang Dipertua Maidam, Datuk Osman Muda berkata, sebaliknya umat Islam di Terengganu perlu menggantikan solat Jumaat itu dengan solat Zuhur di rumah masing-masing sepanjang tempoh tersebut.
“Dalam pada itu, hanya 12 jemaah terdiri dalam kalangan ahli kariah dibenarkan untuk menunaikan solat-solat fardu berjemaah di masjid dan surau di negeri ini.
“Ketetapan ini mendapat perkenan Sultan Terengganu, Sultan Mizan Zainal Abidin,” katanya dalam satu kenyataan di sini hari ini.
Dalam perkembangan sama, Osman memberitahu, aktiviti keagamaan, kemasyarakatan serta pengurusan dan solat jenazah pula tidak dibenarkan dilaksanakan di masjid dan surau sepanjang pelaksanaan PKP Penuh ini.
Ujar beliau, upacara akad nikah untuk pasangan di negeri ini bagaimanapun dibenarkan dilaksanakan di pejabat agama daerah.

“Upacara akad nikah tersebut boleh dihadiri seramai lapan orang sahaja termasuk wali dan jurunikah,” katanya. – K!ONLINE


Penyewa premis milik kerajaan negeri ditawar moratorium
Oleh MOHD. RAFIE AZIMI

31 Mei 2021, 8:25 pm
ALOR SETAR – Semua penyewa premis milik kerajaan negeri ditawarkan moratorium selama sebulan bagi membantu meringankan beban mereka sepanjang pelaksanaan Perintah Kawalan Pergerakan (PKP) penuh atau total lockdown Fasa Pertama yang bermula esok.
Menteri Besar, Muhammad Sanusi Md. Nor berkata, pemberian moratorium itu melibatkan kesemua premis kerajaan negeri sama ada bagi tujuan perniagaan atau kediaman.
“Langkah pemberian moratorium untuk bulan Jun itu dijangka mendatangkan implikasi kewangan berjumlah RM500,000 kepada kerajaan negeri,” katanya.
Beliau berkata demikian pada sidang akhbar selepas mempengerusikan mesyuarat Exco yang diadakan secara dalam talian berikutan pelaksanaan Perintah Kawalan Pergerakan Diperketatkan (PKPD) di Kota Setar di sini hari ini.
Kata beliau, selain itu, kerajaan negeri juga menyediakan pinjaman tanpa faedah dengan jumlah maksimum RM5,000 kepada peniaga kecil.
“Kerajaan negeri juga dalam masa sama dijangka akan kehilangan kira-kira RM10.8 juta berikutan penutupan kaunter-kaunter utama yang melaksanakan kutipan hasil sepanjang tempoh PKP Penuh tersebut,” ujarnya.

Mengulas lanjut, Muhammad Sanusi berkata, sebanyak 15,000 bakul makanan akan diagihkan kepada golongan benar-benar memerlukan dalam masa terdekat.
“Sebanyak 9,000 daripadanya akan disediakan kerajaan negeri manakala 6,000 lagi akan disumbangkan oleh Jabatan Kebajikan Masyarakat.
“Kesemua bakul makanan ini akan diagihkan menerusi 12 pusat kawalan operasi bencana (PKOB) di seluruh Kedah dan dalam masa sama, saya difahamkan Lembaga Zakat Negeri Kedah akan turut membuat agihan beras,” katanya. – K! ONLINE


Sumbat dadah dalam alat pemadam api
Oleh MOHD SHARKAWI LONDING

31 Mei 2021, 8:21 pm
JOHOR BAHRU – Taktik licik sindiket penyeludupan dadah mengubah suai alat pemadam api untuk menyeludup pelbagai jenis dadah bernilai RM215,283.20 terbongkar selepas sembilan individu diberkas dalam sembilan serbuan di sekitar bandar raya ini semalam.
Dalam serbuan bermula pukul 1.30 tengah hari itu, individu yang diberkas terdiri daripada tujuh lelaki tempatan dan masing-masing seorang wanita tempatan dan lelaki Indonesia berusia antara 26 hingga 40 tahun.
Ketua Polis Johor, Datuk Ayob Khan Mydin Pitchay berkata, kejayaan operasi membanteras aktiviti jenayah rentas sempadan itu hasil perkongsian maklumat risikan Biro Narkotik Pusat (CNB) Singapura.
“Hasil perkongsian maklumat risikan CNB, Jabatan Siasatan Jenayah Narkotik (JSJN) Bukit Aman dan Ibu Pejabat Polis Kontinjen (IPK) Johor melancarkan operasi khas ke atas sindiket pengedaran dadah.
“Hasil sembilan serbuan itu, seramai sembilan suspek ditahan bersama pelbagai jenis dadah antaranya 7.12 kilogram (kg) ganja, syabu seberat 4.53 kg serta heroin 3.11 kg dan jumlah keseluruhan rampasan dadah bernilai RM215,283.20,”katanya dalam satu kenyataan di sini.
Ayob Khan berkata, selain rampasan dadah polis turut menyita lapan buah kenderaan, wang tunai serta barang kemas berjumlah RM184,893.

Ujarnya, sindiket menggunakan modus operandi dengan menyeludup dadah ke negara jiran Singapura dengan memasukan dadah ke dalam alat pemadam api yang diubah suai sebelum dibawa menggunakan lori ais.
Beliau berkata, hasil siasatan juga mendapati sindiket ini aktif melakukan penyeludupan sejak tiga bulan lalu.
Hasil ujian saringan air kencing mendapati salah seorang suspek positif dadah jenis methamphetamine selain tiga daripada mereka memiliki rekod jenayah berkaitan dadah dan jenayah.
Ayob Khan berkata, kesemua suspek ditahan reman selama tujuh hari bermula hari ini sehingga 6 Jun depan untuk siasatan lanjut mengikut Seksyen 39B dan Sekysen 15(1)(a) Akta Dadah Berbahaya 1952.-K! ONLINE.


Melaka tangguh majlis nikah, cerai, rujuk
Oleh KOSMO!

31 Mei 2021, 8:29 pm
Oleh AMRAN MULUP
MELAKA – Jabatan Agama Islam Melaka (JAIM) menangguhkan semua perkhidmatan nikah, cerai dan rujuk (NCR) sepanjang tempoh pelaksanaan sekatan pergerakan penuh dari 1 hingga 14 Jun ini.
Pengarahnya, Datuk Che Sukri Che Mat berkata, pengecualian nikah hanya dibenarkan kepada pasangan yang telah mendapat kebenaran sepanjang tempoh berkenaan.
Begitupun, menurutnya, majlis akad nikah hanya boleh dibuat di Pejabat Agama Islam Daerah (PAID) atau di mana-mana lokasi yang mendapat kebenaran pihaknya.
“Kehadiran untuk pasangan yang dibenarkan bernikah hanya perlu dihadiri sebanyak enam orang. Selain dua pasangan pengantin ialah jurunikah, wali dan dua saksi daripada PAID atau JAIM,” katanya dalam kenyataan di sini hari ini.
Che Sukri menambah, majlis akad nikah perlu berlangsung dalam tempoh 15 minit termasuk khutbah ringkas dan lafaz taklik.

“Hanya mas kahwin dan dokumen berkaitan sahaja dibenarkan sewaktu majlis akad nikah diadakan.
“Majlis akad nikah akan dibatalkan sekiranya pasangan pengantin atau keluarga tidak mematuhi prosedur operasi standard (SOP) yang ditetapkan atau salah seorang pengantin didapati positif Covid-19,” ujarnya.
Dalam pada itu, beliau turut memaklumkan, sepanjang tempoh sekatan pergerakan penuh, semua urusan kaunter NCR secara bersemuka akan ditutup sepenuhnya.-K!ONLINE


PDRM serah pada EAIC siasat isu kartel
31 Mei 2021, 7:56 pm
KUALA LUMPUR – Polis Diraja Malaysia (PDRM) mengesahkan telah menulis surat kepada Suruhanjaya Integriti Agensi Penguatkuasaan (EAIC) bagi menyiasat dakwaan kewujudan kartel dalam PDRM sepertimana yang pernah didakwa bekas Ketua Polis Negara, Tan Sri Abdul Hamid Bador sebelum ini.
Ketua Polis Negara, Datuk Seri Acryl Sani Abdullah Sani berkata, pihaknya telah menulis surat kepada suruhanjaya itu supaya mengambil alih isu kartel dan sekali gus menjalankan siasatan segera.
“Bukit Aman tidak boleh menyiasat isu kartel kerana ia hanyalah satu tohmahan yang dilemparkan ke atas pasukan keselamatan utama negara kita.
“Saya serius dan sedia maklum berkenaan dakwaan isu kartel dalam PDRM, jadi saya pelawa EAIC untuk menyiasat perkara ini dengan segera dan mereka sedang meneliti permintaan kita dalam hal ini,” ujarnya dalam sidang akhbar di Bukit Aman di sini hari ini.
Tegasnya, PDRM sememangnya tidak boleh menyiasat isu berkenaan memandangkan ia berbentuk tohmahan.
“Hanya pihak ketiga yang boleh siasat dan membuat keputusan, tambahan lagi EAIC merupakan satu suruhanjaya bebas dan mempunyai reputasi yang baik serta berupaya mengendalikan hal ini.

“Kita ‘Hands Off’ (angkat tangan) dalam perkara ini, biar mereka (EAIC) datang dan siasat secara telus kerana dari dulu hingga sekarang PDRM merupakan anggota masyarakat,” ujarnya. – K! ONLINE


Tahanan perlu semakan kesihatan, elak mati dalam lokap
31 Mei 2021, 8:17 pm
KUALA LUMPUR – Polis Diraja Malaysia (PDRM) mengarahkan individu yang ditahan (tahanan) agar menjalani semakan kesihatan terlebih dahulu bagi mengelak insiden tahanan mati di dalam lokap berulang.
Ketua Polis Negara, Datuk Seri Acryl Sani Abdullah Sani berkata, tindakan itu telah dilaksanakan serta merta bagi mengelak berlakunya insiden tahanan mati di dalam lokap sepertimana yang dilaporkan sejak akhir-akhir ini.
“Pegawai penyiasat atau mana-mana pihak yang terlibat dalam penahanan suspek di balai atau Ibu Pejabat Polis Daerah (IPD) perlu membuat semakan kesihatan terhadap suspek sama ada menerusi individu itu sendiri atau waris terdekat.
“Kita memandang serius mengenai isu kematian suspek dalam tahanan dan tidak mahu kes yang berlaku sebelum ini berulang semula.
“Sejak akhir-akhir ini, cara pengendalian tahanan juga sudah lebih baik dan akan terus ditambah baik pada masa akan datang,” ujarnya pada sidang akhbar di Bukit Aman, di sini hari ini.
Beliau berkata demikian ketika diminta mengulas berkenaan siasatan punca kematian peniaga susu lembu, A. Ganapathy, 40, yang didakwa dipukul polis dengan paip getah ketika berada dalam tahanan sehingga kakinya terpaksa dipotong.

Ganapathy ditahan polis pada 24 Februari lalu dan meninggal dunia di Hospital Selayang pada 18 April selepas sebulan menerima rawatan.
Jelas beliau lagi, pihak PDRM sudah menyerahkan siasatan berkenaan perkara itu kepada Suruhanjaya Integriti Agensi Penguatkuasaan (EAIC) jika terdapat salah laku di pihak PDRM.
“Ketika ini kita sedang berusaha membawa nama PDRM kepada perkhidmatan yang lebih baik serta dekat dengan masyarakat,” ujarnya. – K! ONLINE


Polis akan periksa dokumen lebih teliti di SJR
31 Mei 2021, 7:36 pm
KUALA LUMPUR – Polis Diraja Malaysia (PDRM) akan memeriksa setiap dokumen yang dikemukakan orang awam secara teliti di sekatan jalan raya (SJR) meskipun berlaku kesesakan teruk sepanjang tempoh Perintah Kawalan Pergerakan (PKP) penuh dikuatkuasakan.
Ketua Polis Negara, Datuk Seri Acryl Sani Abdullah Sani berkata, polis yang bertugas di SJR akan memeriksa dengan lebih teliti dokumen-dokumen yang dikemukakan dan juga janji temu-janji temu yang akan dihadiri oleh orang ramai.
“Kita tidak nafikan akan berlaku kesesakan di SJR dan di lokasi-lokasi tertentu. Ini tidak dapat dielakkan.
“Justeru itu, saya harap orang ramai yang tidak ada keperluan mendesak untuk bergerak, sebaik-baiknya tangguhkan dahulu pergerakan, sebaliknya beri peluang kepada mereka yang perlu bergerak atas sebab khidmat yang perlu dilaksanakan,” ujarnya pada sidang akhbar di Bukit Aman di sini hari ini.
Berkenaan penjawat awam, jelasnya, pihak polis akan meminta mereka mengemukakan dokumen daripada Ketua Jabatan yang mengarahkan mereka bertugas di pejabat.
“Seperti yang dijelaskan oleh kerajaan sebelum ini bahawa hanya 20 peratus daripada kakitangan awam yang dibenarkan bekerja di pejabat manakala selebihnya diarahkan bertugas dari rumah.

“Jika sebelum ini penjawat awam hanya menunjukkan pas kerja, namun kali ini mereka harus menunjukkan dokumen arahan dari Ketua Jabatan mereka.
“Bagi kakitangan swasta dan mereka yang terbabit dalam sektor perkhidmatan penting, pihak polis di lapangan dan SJR akan meminta mereka menunjukkan dokumen yang berdaftar dengan Kementerian Perdagangan Antarabangsa dan Industri (MITI),” ujarnya.
Menurut beliau, dokumen yang berdaftar dengan MITI ini seharusnya mempunyai satu tarikh yang mula berkuatkuasa esok dan sebarang dokumen kebenaran yang dikeluarkan sebelum tarikh itu adalah tidak sah.-K!ONLINE


Tak suka tak apa – Fazley Yaacob
Oleh HANISAH SELAMAT

31 Mei 2021, 8:14 pm
PETALING JAYA – Penyanyi, Datuk Fazley Yaakob tidak mahu melenting bahkan mengambil pendekatan tidak terasa hati dengan kritikan seorang pensohor media kulinari yang mengkritik kek batik buatannya dengan menggunakan bahasa kurang sopan.
Fazley yang juga cef selebriti sebaliknya hanya bersangka baik  dan beranggapan teguran individu bernama Fazley Jalal itu bertujuan memperbaiki kualiti masakannya.
“Sebenarnya saya antara pengikutnya dalam Instagramnya kerana bagi saya, seperti Khairul Aming, dia juga antara individu dalam dunia masakan yang saya hormati serta nampak kebolehannya.
“Apabila resipi saya ‘dinaikkan’ dalam Twitter olehnya, saya cuma melihat situasi itu dari sudut positif, sekali gus merasakan kritikan berkenaan lebih ke arah strategi promosi.
“Lagipun paparan tangkap layar gambar kek batik dan komen itu cuma dikongsikannya tanpa sebarang pernyataan, jadi saya lebih selesa untuk bersangka baik daripada fikir bukan-bukan.
“Saya sendiri pun bukan jenis suka berbalah apatah lagi dengan individu yang berada dalam industri sama. Terpulang kalau sesiapa mahu berikan kritikan mereka. Masing-masing ada selera dan cara sendiri,” katanya kepada Kosmo! Online.

Bapa kepada empat orang cahaya mata itu mengulas perkongsian tangkap layar gambar kek batik berserta komen kurang sopan oleh seorang individu bernama Fazley Jalal.
Terdahulu, komen dan gambar tersebut tular, bahkan pelantun lagu Cerita Asmara itu turut menerima kiriman tangkap layar siapan oleh daripada beberapa pengikut dan rakan-rakannya.
Akui Fazley, rata-rata mesej diterima menganggap perbuatan individu itu sebagai terlampau biadap apabila menyertakan paparan ayat kurang manis sekali pun, penulisan berkenaan ditulis pihak lain.
“Walau apa pun tujuannya, saya harap orang ramai jangan terus menghukum. Biarlah, mungkin itu cara dia bergurau dengan kawan-kawan.
“Dalam situasi semasa yang serba mencabar ini, saya lebih suka sebarkan perkara positif. Tak perlu bergaduh untuk benda yang tak sepatutnya.
“Paling penting, saya percaya dalam rezeki tukang masak ada rezeki orang lain. Prinsip saya mudah, tak suka tak apa. Saya sendiri takkan kongsi sesuatu yang boleh lukakan perasaan orang lain,” ulasnya lagi. – K! ONLINE


Hanya empat jemaah di masjid, surau seluruh Kelantan
Oleh ROSLIZA MOHAMED

31 Mei 2021, 7:46 pm
KOTA BHARU – Hanya empat orang jemaah atau kakitangan dibenarkan untuk menunaikan solat fardu di semua masjid negeri, bandar, jajahan, mukim dan surau di Kelantan ketika Perintah Kawalan Pergerakan (PKP) penuh yang akan bermula esok.
Yang Dipertua Majlis Agama Islam dan Adat Istiadat Melayu Kelantan (Maik), Tengku Tan Sri Mohamad Rizam Tengku Abdul Kadir berkata, ketetapan pelaksanaan prosedur operasi standard (SOP) itu berkuatkuasa sehingga ke satu tarikh yang akan dimaklumkan kelak.
“Maik amat mengharapkan kerjasama daripada semua pihak terutama umat Islam secara amnya dalam melaksanakan ketetapan ini. SOP yang ditetapkan itu perlu dipatuhi sepenuhnya oleh pihak pengurusan berkenaan.
“Tindakan sewajarnya akan diambil sekiranya kegagalan untuk mematuhi SOP ini,,” katanya dalam satu kenyataan di sini hari ini.
Menurutnya yang juga Tengku Temenggong Kelantan, perkara itu sudah mendapat perkenan daripada Sultan Kelantan, Sultan Muhammad V sebagai Ketua Agama Islam Negeri seperti peruntukan Perkara 6 (1) Undang-Undang Perlembagaan Tubuh Kerajaan Kelantan.-K!ONLINE


Seminggu “buat kerja”, remaja diberkas pecah rumah, kedai
Oleh NOR AINNA HAMZAH

31 Mei 2021, 7:23 pm
JEMPOL – Seorang remaja lelaki berusia 18 tahun yang dipercayai terbabit dalam kes pecah rumah dan kedai di sekitar Bahau dan Batu Kikir sejak 26 Mei lalu berjaya ditangkap awal pagi tadi.
Ketua Polis Daerah, Superintendan Hoo Chang Hook berkata, suspek yang sudah tamat bersekolah itu ditangkap di hadapan premis Pusat Perniagaan Kiara Sqauare, di sini, kira-kira pukul 2 pagi tadi.
Menurutnya, dalam tempoh berkenaan, terdapat 11 kes pecah rumah dan kedai di sekitar kawasan tersebut dengan nilai anggaran kerugian sebanyak RM28,000.
“Suspek berjaya ditangkap hasil rondaan, intipan dan siasatan yang dijalankan oleh pihak polis. Suspek mengaku melakukan empat daripada 11 kes pecah rumah dan kedai berkenaan.
“Malah, berdasarkan siasatan awal, suspek turut mengaku menggunakan sebatang besi kuku kambing dan sebatang pemutar skru panjang untuk memecah masuk ke dalam rumah dan kedai,” katanya dalam satu kenyataan, di sini, tadi.
Chang Hook berkata, suspek sebelum ini bekerja di sebuah kedai aksesori kenderaan, namun disebabkan tidak suka dimarahi majikan, suspek berhenti kerja.

Menurutnya, suspek kemudiannya mula membuat pilihan untuk terbabit dalam aktiviti menyalahi undang-undang dengan memecah rumah dan kedai.
“Dengan tertangkapnya suspek, polis berjaya merampas beberapa barang kes iaitu satu beg sandang berwarna hitam, sebatang besi kuku kambing, satu pemutar skru panjang, serangkai kunci motosikal, sebuah motosikal jenis Honda Ex5 berwarna hitam, satu beg pinggang jenis Gregory dan wang tunai berjumlah RM308.
“Selain itu, sebuah telefon bimbit jenis R9s, sebuah permainan dron bersama alat kawalan jauh, sebuah kamera digital jenis Canon Eos550d, sebuah laptop jenis Acer dan sebuah kamera jenis FullHd jenama Benq 1080p turut dirampas.
Menurutnya, polis turut menemui dan merampas barang kes berupa, seutas jam tangan jenama Alain Delon, dua utas rantai, seutas gelang, tiga bentuk cincin, sehelai baju melayu berwarna biru, sebuah beg laptop tidak berjenama, sebuah beg kamera jenama Canon dan sepasang rim motosikal berwarna merah.
“Suspek yang kini disiasat di bawah Seksyen 6 (1) Akta Bahan Kakisan Letupan dan Senjata Bahaya 1958 ditahan reman selama empat hari bermula hari ini hingga 3 Jun.-K!ONLINE


Segera vaksin pekerja sektor perkhidmatan perlu
Oleh NUR ANATI JUHARI

31 Mei 2021, 7:03 pm
ALOR SETAR – Persatuan Pengguna Kedah (Cake) mencadangkan supaya pekerja sektor perkhidmatan perlu turut diutamakan dalam pemberian vaksin Covid-19 susulan penularan wabak itu yang semakin serius.
Setiausahanya, Mohamad Yusrizal Yusoff berkata, pihaknya menerima banyak aduan dan rungutan daripada pekerja sektor tersebut yang bimbang keselamatan diri dan keluarga.
“Sebagai contoh perkhidmatan perlu seperti penghantar makanan, mereka sangat berisiko dijangkiti Covid-19 kerana perlu berurusan dengan ramai orang.
“Mereka juga menyatakan kebimbangan untuk melaksanakan tugas kerana mungkin akan menjangkiti keluarga dan orang lain,” katanya dalam satu kenyataan di sini hari ini.
Tambahnya, kerajaan juga perlu mengiktiraf pekerja perkhidmatan perlu ini sebagai barisan hadapan dengan pemberian vaksin bagi memudahkan mereka melaksanakan tugas dengan baik.
“Pekerja juga perlu mematuhi prosedur operasi standard (SOP) yang ditetapkan oleh kerajaan seperti memakai pelitup muka, mencuci tangan dan menjaga jarak fizikal,” katanya. – K! ONLINE


Enam pesakit Covid-19 meninggal dunia di rumah
Oleh DIYANATUL ATIQAH ZAKARYA

31 Mei 2021, 7:08 pm
MELAKA – Negeri ini merekodkan enam kes kematian pesakit Covid-19 yang meninggal dunia di rumah atau Brought In Dead (BID).
Pengerusi Jawatankuasa Kesihatan dan Anti Dadah Negeri, Datuk Rahmad Mariman mengesahkan perkara tersebut, namun memaklumkan pihaknya tidak dapat memberikan maklumat terperinci mengenai kejadian berkenaan.
“Setakat ini Melaka merekodkan enam kes mangsa dibawa ke hospital dalam keadaan sudah meninggal dunia atau BID akibat jangkitan Covid-19.
“Bagaimanapun saya tidak mempunyai maklumat termasuk masa, lokasi dan umur mangsa yang terlibat,” katanya pada sidang akhbar Jawatankuasa Pembangunan dan Penyelarasan Dewan Undangan Negeri (Japerun) Ayer Molek di sini, hari ini.
Tambahnya, setakat ini terdapat seramai 439 individu positif Covid-19 melakukan kuarantin kendiri di rumah.
Mengulas lanjut mengenai keadaan semasa pusat rawatan, beliau memberitahu, jumlah kapasiti katil bagi pesakit Covid-19 hampir mencecah 100 peratus.

“Kita telah menyediakan 334 buah katil untuk pesakit Covid-19 dan kini kapasiti katil telah mencecah 86.8 peratus dengan jumlah pesakit seramai 290 orang.
“Bagi Unit Rawatan Rapi (ICU) pula, kita mempunyai 114 katil dengan 55 daripadanya telah dipenuhi oleh pesakit Covid-19. Seramai 11 pesakit juga kini menggunakan alat bantuan pernafasan,”katanya.
Ujarnya, jumlah pesakit Covid-19 di Pusat Kuarantin dan Rawatan Covid-19 Berisiko Rendah (PKRC) pula kini mencecah kapasiti 79.6 peratus dengan melibatkan seramai 888 pesakit.
“Dalam tempoh sembilan hari sejak PKRC di Melaka International Trade Centre (MITC) dibuka, jumlah pesakit yang dkitempatkan di situ telah mencecah seramai 853 orang. Sebanyak 613 kes pula masih menunggu penempatan.
“Jumlah bagi kes Covid-19 ini semakin meningkat, malah setiap hari kita mempunyai kes tertangguh sebanyak lebih 1,000 kes bagi ujian saringan.
“Saya khuatir negeri ini sedang menghampiri situasi di mana kita terpaksa memilih untuk menyelamatkan mereka yang berisiko rendah sahaja. Jadi, saya nasihatkan agar rakyat negeri ini khususnya untuk mematuhi sebaiknya prosedur operasi standard ditetapkan,” katanya.-K!ONLINE


Serik berniaga colek, peniaga kini jual roti canai
Oleh ROSALWANI CHE SOH

31 Mei 2021, 7:12 pm
KOTA BHARU – Peniaga colek yang dikenakan kompaun sebanyak RM50,000 selepas didapati melanggar prosedur operasi standard (SOP) apabila berniaga melebihi masa ketika Perintah Kawalan Pergerakan (PKP) pada 25 April lalu kini sudah menukar perniagaannya.
Mohd. Azizi Mohd. Nor, 42, berkata, selepas dikenakan kompaun itu, dia amat tertekan malah setiap hari memikirkan mengenai jumlah bayaran yang terlalu tinggi sehingga serik untuk meneruskan perniagaan itu.
“Buat masa ini, saya dan isteri, Nik Nawati Nik Lah, 38, berniaga roti canai sejuk beku dan pesanan akan diambil oleh pelanggan selepas mereka menempahnya.
“Saya sebenarnya sudah tidak mahu meneruskan perniagaan colek dan mi celup buat masa ini. Ia seolah-olah seperti satu mimpi ngeri buat saya,” katanya ketika ketika ditemui pemberita di Pejabat Pergerakan Pemuda UMNO Pengkalan Chepa hari ini.
Terdahulu, Mohd. Azizi menerima bantuan daripada Pemuda UMNO Pengkalan Chepa untuk membayar pengurangan kompaun RM50,000 kepada RM500 selepas dia membuat rayuan kepada Jabatan Kesihatan Negeri Kelantan (JKNK).
Sumbangan itu diserahkan oleh Exco Pergerakan Pemuda UMNO Malaysia merangkap Ketua Sekretariat Peguam Muda dan Perundangan, Nik Saiful Adli Burhan kepada Mohd. Azizi.

Hadir sama, Ketua Pergerakan Pemuda UMNO Pengkalan Chepa, Fareez Noor Amran.
Sementara itu, Fareez berkata, pihaknya turut menyediakan peguam bagi memudahkan urusan rayuan pengurangan kompaun kepada JKNK memandangkan Mohd. Azizi tidak mampu untuk membayar jumlah sebanyak itu.
“Semasa prosiding rayuan, kita memohon agar pertimbangan pengurangan jumlah kompaun diberikan kepada Mohd. Azizi sehingga akhirnya hanya bayaran RM500 dikenakan terhadap kesalahan itu.
“Kami berpendirian bahawa pihak berkuasa seharusnya menggunakan pertimbangan dan budi bicara dalam melaksanakan undang-undang di bawah Ordinan Darurat dengan mengambil kira situasi rakyat ketika ini,” katanya.- K!ONLINE


PM sampaikan perutusan khas Bantuan PKP 3.0 malam ini
Oleh KOSMO!

31 Mei 2021, 6:41 pm
PETALING JAYA – Perdana Menteri, Tan Sri Muhyiddin Yassin dijadual akan menyampaikan perutusan khas mengenai Bantuan Perintah Kawalan Pergerakan (PKP) 3.0 pada pukul 9 malam ini.
Perutusan khas berkenaan akan disiarkan secara langsung di beberapa stesen televisyen tempatan.
Pada 28 Mei lalu, kerajaan mengumumkan pelaksanaan Perintah Kawalan Pergerakan (PKP) Penuh di seluruh negara termasuk penutupan penuh sektor sosial dan ekonomi selama 14 hari bermula hari ini hingga 14 Jun depan.
Menerusi PKP Penuh itu, semua sektor tidak dibenarkan beroperasi kecuali 17 sektor yang telah diumumkan dan disenaraikan oleh Majlis Keselamatan Negara (MKN). – K!ONLINE


Ibu mengandung, bayi enam bulan bergejala dikuarantin di PKRC
Oleh ROHANA MOHD. NAWI

31 Mei 2021, 6:55 pm
KOTA BHARU – Seorang ibu mengandung dan lima kanak-kanak termasuk bayi berusia enam bulan merupakan antara 100 individu bergejala yang dimasukkan ke Pusat Kuarantin dan Rawatan Covid-19 (PKRC) di Institut Latihan Perindustrian (ILP), Pengkalan Chepa di sini.
Pengarah PKRC Kelantan, Dr. Zurairie Mohd. Zubir berkata, ibu mengandung berusia dalam lingkungan 30-an itu dimasukkan ke PKRC yang mula dibuka hari ini kira-kira pukul 2 petang tadi.
Katanya, kanak-kanak yang berusia enam bulan hingga lima tahun itu pula ditempatkan di PKRC sama apabila mendapati ahli keluarga mereka bergejala selepas mempunyai kontak rapat dengan pesakit Covid-19.
“PKRC ini mampu menempatkan seramai 278 individu dalam satu-satu masa. Warga emas pula akan ditempatkan di tingkat bawah bersama dengan pesakit yang berada di Stesen Kuarantin (QS).
“Kita dapati, individu yang menjadi kontak rapat dengan pesakit dan dikuarantin di rumah melebihi 1,000 orang. Jadi, kita bimbang sekiranya mereka berpotensi untuk dijangkiti Covid-19,” katanya kepada pemberita ketika mengadakan lawatan ke PKRC ILP di Pengkalan Chepa di sini hari ini.
Mengulas lanjut, Zurairie berkata, PKRC yang ke-14 di Kelantan itu amat selesa kerana katil pesakit yang bergejala tahap satu dan dua disusun dengan keadaan penjarakan fizikal.

Katanya, pihak PKRC Kelantan terpaksa mengambil pesakit perempuan yang bergejala dari QS untuk di tempatkan di sini, bagi mengelak berlaku kesesakan.
“PKRC ini terletak berhampiran dengan kawasan perumahan penduduk, namun ia tiada masalah kerana kita akan memastikan keadaan di sini sentiasa selamat.
“Kebanyakan pesakit yang ditempatkan di sini sudah mengetahui tahap kesihatan mereka dan sanggup dikuarantin meskipun hanya menjadi kontak rapat kepada pesakit Covid-19,” katanya.-K!ONLINE


Tambah satu lagi halangan konkrit di Jelebu
Oleh NOR AINNA HAMZAH

31 Mei 2021, 6:19 pm
JELEBU – Satu lagi halangan konkrit ditambah di daerah ini iaitu antara Jalan Geylang, Pertang (Jelebu) ke Batu Kikir (Jempol) bagi memastikan tiada pergerakan rentas daerah di laluan berkenaan.
Ketua Polis Daerah Jelebu, Deputi Superintenden Maslan Udin berkata, halangan konkrit berkenaan sebelum ini telah dilaksanakan di jalan utama antara Kuala Klawang dan Genting Peras yang memisahkan antara sempadan Selangor dan Negeri Sembilan.
Menurutnya, langkah berkenaan diambil bagi memastikan tiada lagi pergerakkan rentas daerah mahupun negeri dikesan di daerah berkenaan sempena perlaksanaan Perintah Kawalan Pergerakan (PKP) Penuh atau lockdown Fasa Pertama yang bermula esok.
“Bagi sempadan negeri antara Pahang dan Jelebu pula, tindakan meletakkan halangan telah dilaksanakan polis Pahang.
“Selain tambahan kekal ini, satu lagi sekatan jalan raya (SJR) akan dilaksanakan di kilometer 0.5, Jalan Simpang Pertang-Kuala Pilah,” katanya ketika dihubungi, di sini, tadi.
Maslan berkata, semua pihak dinasihatkan untuk mematuhi prosedur operasi standart (SOP) PKP Penuh yang akan dilaksanakan bermula esok.

“Setakat bulan Mei ini sahaja, sebanyak 30 kompaun kesalahan pelanggaran SOP telah dikeluarkan termasuklah bagi kesalahan rentas negeri dan daerah.-K!ONLINE